**N A C R T**

**ZAKONA O MORSKOM RIBARSTVU**

**I. OPŠTE ODREDBE**

**Predmet**

Član 1

Ovim zakonom propisuje se način upravljanja i zaštita morskih bioloških resursa, način i uslovi obavljanja ribolova, prikupljanje podataka u ribarstvu i postupanje sa njima, sljedljivost proizvoda ribarstva, upravljanje ribolovnom flotom, nadležna tijela i njihove obaveze, nadzor i kontrola, međunarodna saradnja, kao i druga pitanja od značaja u morskom ribarstvu.

Riba i drugi morski organizmi, kao dobro od opšteg interesa, uživaju posebnu zaštitu i koriste se na način i pod uslovima utvrđenim ovim zakonom.

**Ribolovno more**

Član 2

Ribolovno more Crne Gore je morski prostor nad kojim Crna Gora ima suverenitet, odnosno suverena prava i jurisdikciju u skladu sa međunarodnim pravom, a čine ga unutrašnje morske vode, teritorijalno more i epikontinentalni pojas, određen zakonom kojim se uređuje more (u daljem tekstu: ribolovno more).

Za potrebe sprovođenja mjera upravljanja biološkim bogatstvima mora i za potrebe prikupljanja potrebnih podataka, Ministarstvo određuje granice ribolovnog mora u rijekama koje se ulivaju u more.

U djelovima mora koji su zaštićeni prema posebnom propisu ministarstva nadležnog za poslove zaštite prirode, ministarstvo nadležno za zaštitu prirode propisuje dodatna ograničenja u obavljanju ribolova, uz prethodno mišljenje ovog Ministarstva.

**Primjena zakona**

Član 3

Ovaj zakon primjenjuje se na sva ribarska plovila pod zastavom Crne Gore kada ona obavljaju ribolov u ribolovnom moru Crne Gore ili izvan njega.

Ovaj zakon odnosi se i na ribarska plovila drugih država zastava kada obavljaju ribolov u ribolovnom moru Crne Gore.

Ovaj zakon se odnosi na sva privredna društva, preduzetnike i fizička lica koja obavljaju ribolov u ribolovnom moru Crne Gore, kao i na sve subjekte u procesu prerade i stavljanja na tržište proizvoda ribarstva na teritoriji Crne Gore.

**Upotreba rodno osjetljivog jezika**

Član 4

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**Upotrijebljeni izrazi**

Član 5

Pojedini izrazi upotrijebljeni u ovom zakonu imaju sljedeće značenje:

1. "morski biološki resursi" su raspoložive i dostupne žive morske vodene vrste, uključujući anadromne i katadromne vrste tokom njihovog života u moru;
2. "minimalna referentna veličina za očuvanje" je veličina živih morskih vodenih vrsta uzimajući u obzir zrelost ispod koje se primjenjuju ograničenja ili podstiče izbjegavanje ulova putem takve ribolovne aktivnosti, i zamjenjuje je, gdje je to relevantno, najmanja iskrcajna veličina;
3. "odbačeni ulovi" su ulovi koji se vraćaju u more;
4. "proizvodi ribarstva" su vodeni organizmi koji su rezultat bilo koje ribolovne aktivnosti ili proizvodi dobijeni od njih;
5. "zapovjednik ribarskog plovila" je odgovorno lice za obavljanje privrednog ribolova na ribarskom plovilu;
6. "ribolovna aktivnost" je traženje ribe, bacanje, polaganje, povlačenje, potezanje i izvlačenje ribolovnog alata, izvlačenje ulova na plovilo, prekrcaj, zadržavanje na plovilu, prerada na plovilu, premiještanje, stavljanje u kaveze, tov i iskrcaj ribe i proizvoda ribarstva;
7. "ribolovni kapacitet" je nosivost plovila izražena u GT (bruto tonaža) i njegova snaga u kW (kilovati);
8. "sportsko-rekreativni ribolov" su nekomercijalne ribolovne aktivnosti kojima se iskorišćavaju morski biološki resursi u svrhu rekreacije, turizma ili sporta;
9. "ribolovni napor" je proizvod kapaciteta i aktivnosti ribarskog plovila ili zbir ribolovnih napora svih plovila u grupi;
10. "iskrcajno mjesto" su djelovi lučkog područja namijenjeni iskrcaju ulova ribe i drugih morskih organizama iz privrednog ribolova na moru ili njihovih proizvoda;
11. "koraligeno stanište" je područje na čijem morskom dnu prevladava posebna biološka zajednica pod nazivom „koraligen” ili gdje je takva zajednica postojala te je treba obnoviti. Koraligen je grupni izraz za vrlo kompleksnu biogenu strukturu koja nastaje trajnim prekrivanjem prethodno postojeće kamene ili tvrde podloge krečnjačkog sloja, korom koja se uglavnom oblikuje rastom krečnjačkih crvenih koralnih algi i životinjskih organizama, kao što su sunđeri, ascidije, žarnjaci (gorgonije, morske lepeze itd.), morske mahovine, mnogočekinjasti crvi, člankoviti crvi, zajedno sa drugim organizmima koji učvršćuju krečnjak;
12. "dno pokriveno mäerlom" je područje na čijem morskom dnu prevladava posebna biološka zajednica pod nazivom „mäerl” ili gdje je takva zajednica postojala i treba je obnoviti. Mäerl je grupni izraz za biogenu strukturu koja se sastoji od više vrsta crvenih koralnih algi (Corallinaceae), koje imaju tvrdi skelet od kalcijuma i rastu kao samostalne, slobodnoživeće koralne alge u obliku grane, grančice ili čvora na morskom dnu i oblikuju nakupine u naborima na muljevitom ili pjeskovitom morskom dnu. Dna pokrivena mäerlom obično su sastavljena od jedne ili različitih kombinacija crvene alge, posebno *Lithothamnion coralloides* i *Phymatolithon calcareum*;
13. "krst Sv. Andrije" je grabulja koja na način slično makazama prikuplja žive školjke i/ili crvene korale sa morskog dna;
14. "povlačni ribolovni alati" su sve povlačne mreže koče i obalne mreže potegače, koje u vodi aktivno pokreće jedno ili više ribarskih plovila ili bilo kakav drugi mehanički sistem;
15. "pridnene povlačne mreže koče" su povlačne mreže koje aktivno povlače jedno ili više ribarskih plovila a sastoje se od mreže sa zadnje strane zatvorene vrećom (sakom), a koje su oblikovane i opremljene za rad na morskom dnu ili blizu njega;
16. "obalne mreže potegače" su okružujuće mreže i povlačne okružujuće mreže koje se postavljaju sa plovila i povlače prema obali jer se njima rukuje sa obale ili sa plovila vezanog ili usidrenog uz obalu;
17. "dredže" su ribolovni alati koji se aktivno povlače glavnim pogonskim motorom (dredža koja se povlači plovilom) ili se vuku motornim vitlom sa usidrenog plovila (mehanička dredža) radi lova školjaka, puževa ili sunđera, i koji su sastavljeni od mrežne vreće ili metalne košare namještene na tvrdom okviru ili štapu različite veličine i oblika, čiji donji dio može imati dodatke za struganje koji mogu biti zaobljeni, oštri ili nazubljeni, i mogu, ali ne moraju biti opremljeni klizačima i daskama depresorima. Neke su dredže opremljene hidrauličnom opremom (hidraulične dredže). Dredže koje se potežu ručno ili ručnim vitlom u plitkoj vodi sa ili bez plovila radi lova školjaka, puževa ili sunđera (ručne dredže) ne smatraju se povlačnim ribolovnim alatima za potrebe ovog zakona;
18. "lebdeća (plovuća) mreža" je svaka mreža koja se drži na površini mora ili na određenoj udaljenosti ispod površine mora uz pomoć plutajućih naprava, i koja pluta nošena strujom, samostalno ili sa brodom za koji može biti pričvršćena. Može biti opremljena dodacima koji je stabilizuju ili ograničavaju njeno plutanje;
19. "mreže stajaćice" su sve vrste jednostrukih mreža stajaćica, zaplećućih mreža ili trostrukih mreža stajaćica, pričvršćenih za morsko dno kako bi riba u njih doplivala i njima se zapetljala ili zaglavila;
20. "trostruka mreža stajaćica" je mreža stajaćica koja se sastoji od nekoliko slojeva mrežnog tega sa dva spoljašnja sloja velike veličine oka mrežnog tega između kojih se nalazi okvir manje veličine oka mrežnog tega;
21. "jednostruka mreža stajaćica" je mreža stajaćica koja se sastoji od jednog komada mrežnog tega, koju u vodi uspravno rastegnutu drže plovci i tegovi;
22. "okružujuće mreže plivarice" su okružujuće mreže čije se dno steže uz pomoć užeta na dnu mreže, koje prolazi kroz niz prstena na donjem rubu, što omogućava da se mreža stisne i zatvori;
23. "klopke i vrše" su zamke u obliku kaveza ili košara koje imaju jedan ili više ulaza, namijenjene lovu rakova, mekušaca ili ribe, postavljene na morsko dno ili iznad njega;
24. "parangali" su ribolovni alati koji se sastoje od glavne uzice (osnove) varijabilne dužine, na koju se u razmacima određenim prema ciljanoj vrsti pričvršćuju bočne uzice (pramule) sa udicama. Glavna uzica (osnova) postavlja se vodoravno ili blizu dna, uspravno ili tako da pluta na površini;
25. "sertifikovana snaga motora" je najveća stalna snaga motora koja se može postići na izlaznoj prirubnici motora prema sertifikatu koji su izdala državna tijela ili klasifikaciona društva ili drugi privredni subjekti koje je odredilo Ministarstvo;
26. "stok" je morski biološki resurs koji se javlja na određenom području upravljanja;
27. "ribolov bez plovnog objekta" je aktivnost komercijalnog iskorišćavanja morskih bioloških resursa ako se ti resursi ulove ili izlovljavaju bez upotrebe ulovnog plovila kao što su prikupljanje školjaka, podvodni ribolov, ribolov na ledu i ribolov sa obale, uključujući ručni ribolov u pjeskovitim plićacima za vrijeme oseke;
28. "ribarsko plovilo" je ulovno plovilo ili sva druga plovila koja se upotrebljavaju za komercijalno iskorišćavanje morskih bioloških resursa, uključujući pomoćna plovila, plovila za preradu ribe, plovila koja obavljaju prekrcaj, plovila za tegljenje, plovila za prevoz mrtve tune i transportna plovila koja se upotrebljavaju za prevoz proizvodâ ribarstva, ali isključujući kontejnerska plovila i plovila koja se upotrebljavaju isključivo za akvakulturu;
29. "big game ribolov" je oblik sportsko-rekreativnog ribolova na moru udičarskim alatima uz posjedovanje dnevne dozvole za big game ribolov;
30. "udičarski alati za big game ribolov" su udičarski alat i oprema uključujući ribolovni štap i rolu nosivosti 30 lb i više;
31. "iskrcaj" je prvi istovar bilo koje količine proizvodâ ribarstva sa ribarskog plovila na kopno;
32. "prekrcaj" je prebacivanje svih ili dijela proizvodâ ribarstva sa jednog plovila na drugo;
33. "pristup predostrožnosti u upravljanju ribarstvom" je, prema članu 6 Sporazuma UN-a o ribljim vrstama, pristup prema kojem izostanak adekvatne naučne informacije ne bi trebalo da opravdava odlaganje ili nepreduzimanje mjera upravljanja za očuvanje ciljanih vrsta, povezanih ili zavisnih vrsta i neciljanih vrsta i njihove životne sredine;
34. "najveći održivi prinos" je najveća teoretska ravnoteža prinosa koji se može neprestano prosječno uzimati iz stoka pod postojećim prosječnim uslovima životne sredine bez značajnijeg uticaja na proces reprodukcije;
35. "mreža kalimera" je podizna mreža koja se koristi na ušću rijeke Bojane, bez upotrebe plovila;
36. "ulovno plovilo" je plovilo koje je opremljeno ili se upotrebljava za ribolov morskih bioloških resursa u komercijalne svrhe;
37. "područje ograničenog ribolova" je posebno geografski definisano morsko područje unutar jednog ili više morskih basena na kojem su sve ili određene ribolovne aktivnosti privremeno ili trajno ograničene ili zabranjene kako bi se poboljšalo očuvanje morskih bioloških resursa ili zaštita morskih ekosistema;
38. "događaj povezan sa ribarskim plovilom" je svaki ulazak ili izlazak plovila iz flote ili promjena jedne od njegovih karakteristika;
39. "odobreni objekat" je objekat odobren u skladu sa propisima o hrani;
40. "male pelagične ribe" su skuše, širuni, inćun i srdela;
41. "ribolovno putovanje" je plovidba ribarskog plovila tokom koje se obavljaju ribolovne aktivnosti i koja počinje u trenutku isplovljavanja plovila iz luke i završava njegovim povratkom u luku;
42. "ronilačka oprema" je oprema koja se koristi za disanje tokom ronjenja: scuba oprema, rezervoari za vazduh, vazdušne cijevi i pumpe;
43. "spoljašnja oznaka plovila" je registarska oznaka plovila koja se sastoji od slovne oznake luke i brojeva pod kojim je registrovano plovilo.

**II. NADLEŽNA TIJELA**

**Nadležno tijelo za sprovođenje zakona**

Član 6

Nadležno tijelo za sprovođenje ovog zakona je ministarstvo nadležno za poslove ribarstva (u daljem tekstu: Ministarstvo).

Inspekcijski nadzor nad sprovođenjem ovog zakona i propisa donijetih na osnovu ovog zakona, u okviru utvrđenih nadležnosti, sprovode inspektori za ribarstvo i ovlašćena lica:

1. ministarstva nadležnog za poslove pomorskog saobraćaja;
2. ministarstva nadležnog za poslove policijskog nadzora na moru/drumskog saobraćaja;
3. ministarstva nadležnog za poslove finansija;
4. organa uprave nadležnog za bezbjednost hrane, veterinu i fitosanitarne poslove;
5. ministarstva nadležnog za poslove održivog razvoja, prostornog planiranja i turizma;
6. drugi državni službenici koje, u skladu sa ovim zakonom, ovlasti Ministarstvo.

**Naučno-istraživačka institucija**

Član 7

Institucija nadležna za naučno-istraživački rad na osnovu ovog zakona je Institut za biologiju mora Univerziteta Crne Gore (u daljem tekstu: Institut).

Institut obavlja sljedeće poslove:

1. sprovodi naučna istraživanja i praćenje stanja riba i drugih morskih organizama;
2. izdaje naučne savjete o stanju resursa riba i drugih morskih organizama;
3. učestvuje u radu radnih tijela koje obrazuje Ministarstvo;
4. na zahtjev Ministarstva imenuje naučne i stručne predstavnike koji učestvuju u radu međunarodnih organizacija;
5. vrši prikupljanje i obradu bioloških podataka koji se prikupljaju u skladu sa godišnjim programom prikupljanja podataka u morskom ribarstvu, kao i pripremu izvještaja.

Sprovođenje aktivnosti iz stava 2 tačke 1 ovog člana mogu obavljati i druge naučne institucije na osnovu rješenja koje izdaje Ministarstvo.

**III. PRINCIPI ODRŽIVOG UPRAVLJANJA ŽIVIM RESURSIMA MORA I MORSKOM SREDINOM**

**Strategija razvoja ribarstva**

Član 8

Radi održivog upravljanja živim resursima u ribolovnom moru Crne Gore i zaštite morske sredine, Ministarstvo donosi Strategiju razvoja ribarstva (u daljem tekstu: Strategija).

Strategija naročito sadrži: dugoročne pravce, prioritete i ciljeve razvoja ribarstva, potrebna finansijska sredstva i rokove za njihovo izvršenje, kao i međunarodno preuzete obaveze.

Strategiju donosi Vlada Crne Gore (u daljem tekstu: Vlada), u skladu sa propisom kojim se definišu način i postupak izrade, usklađivanja i praćenja sprovođenja strateških dokumenata.

**Ciljevi ribarske politike**

Član 9

Radi omogućavanja dugoročne održivosti i održivog razvoja ribarstva, ciljevi ribarske politike su:

1. postizanje održivosti sa ekološkog, društvenog i ekonomskog aspekta, uz postizanje doprinosa zapošljavanju i dostupnosti zaliha hrane;
2. primjena pristupa predostrožnosti u upravljanju ribarstvom u nastojanju da se osigura obnova živih morskih bioloških resursa i održavanje populacija izlovljavanih vrsta iznad nivoa koji mogu da osiguraju najveći održivi prinos;
3. osiguravanje upravljanja ribarstvom zasnovanog na ekosistemu, na način da se negativni uticaji ribolovnih aktivnosti na morski ekosistem smanje na najmanju moguću mjeru, kao i da se aktivnostima ribarstva izbjegava degradacija morske životne sredine;
4. doprinos prikupljanju naučnih podataka;
5. postupno eliminisanje odbacivanja ulova;
6. osiguravanje iskorišćavanja neželjenog ulova na najbolji mogući način, ukoliko je to potrebno, bez stvaranja tržišta za one ulove koji su manji od minimalne referentne veličine potrebne za očuvanje;
7. omogućavanje uslova za ekonomski isplativ i konkurentan ribolov i prerađivačku industriju, kao i za aktivnosti na obali koje su povezane sa ribolovom;
8. osiguravanje mjera za usklađivanje ribolovnog kapaciteta flote sa nivoima ribolovnih mogućnosti;
9. doprinos primjerenom životnom standardu za one koji zavise od ribolovnih aktivnosti;
10. vođenje računa o interesima potrošača i proizvođača;
11. promovisanje aktivnosti obalnog ribolova, uzimajući u obzir društveno-ekonomske aspekte;
12. postizanje usklađenosti sa zakonodavstvom u oblasti zaštite životne sredine, posebno sa ciljem postizanja dobrog stanja životne sredine.

**Mjere za očuvanje i održivo iskorišćavanje morskih bioloških resursa**

Član 10

Ciljevi ribarske politike postižu se sljedećim mjerama:

1. Određivanjem minimalnih referentnih veličina za očuvanje riba i drugih morskih organizama ispod kojih je zabranjen ulov i/ili stavljanje na tržište;
2. Definisanjem vrste, konstruktivno-tehničkih karakteristika ribolovnih alata i opreme koji se smiju upotrebljavati prilikom ribolova, namjenu, način i pravila njihovog korišćenja, kao i njihovo označavanje;
3. Definisanjem načina obavljanja ribolova ili ribolovne prakse i postupanje sa ulovom;
4. Određivanjem područja u kojima je zabranjen ili ograničen ribolov;
5. Određivanjem vremenskog perioda u kojem je dozvoljen, zabranjen ili ograničen ribolov;
6. Proglašenjem lovostaja za pojedine vrste riba i drugih morskih organizama;
7. Zabranom svih ili određenih vrsta i načina ribolova;
8. Zabranom izdavanja ili ograničenjem broja dozvola za obavljanje privrednog ribolova ili autorizacija ili broja dozvola za sportsko-rekreativni ribolov;
9. Uspostavljanjem zaštićenih područja i određivanjem načina obavljanja ribolova u njima radi zaštite riba i drugih morskih organizama, njihovih staništa i/ili ekosistema;
10. Sprovođenjem mjera za ograničenje slučajnog ulova osjetljivih vrsta i ulova neciljanih vrsta ribe i drugih morskih organizama;
11. Sprovođenjem mjera za smanjenje uticaja ribolovnih aktivnosti na morski ekosistem i morsku životnu sredinu;
12. Ograničavanjem ribolovnog napora ribarske flote Crne Gore na određenom području ili po pojedinačnoj dozvoli;
13. Ograničenjem ribolovnog kapaciteta ribarske flote Crne Gore (kW, GT ili broja plovila), na određenom području ili po pojedinačnom plovilu, u zavisnosti od tipa alata i ribolova;
14. Ograničenjem dozvoljene količine ulova na određenom području, po pojedinačnom ribolovnom alatu ili segmentu flote, pojedinačnoj dozvoli ili pojedinačnoj grupi plovila koja zajedno učestvuju u ribolovu;
15. Ograničenjem ribolovnih mogućnosti i uspostavljanjem načina raspodjele i upravljanja ribolovnim mogućnostima;
16. Ograničenjem količine odbačenog ulova ili njegovom zabranom;
17. Sprovođenjem međunarodnih upravljačkih režima, višegodišnjih planova upravljanja segmentima ribolova ili stokovima ili planova oporavka koje donose regionalne organizacije za upravljanje ribarstvom;
18. Sprovođenjem međunarodnih akcionih planova i strateških okvira.

Mjere iz stava 1 tačaka 1-16 ovog člana propisuje Ministarstvo.

Ministarstvo osigurava sprovođenje višegodišnjih planova upravljanja iz stava 1 tačke 17 ovog člana i strateških okvira iz stava 1 tačke 18 ovog člana donošenjem pravilnika, kao i odgovarajućih nacionalnih planova, ukoliko je potrebno.

Prije donošenja mjera iz stava 1 tačaka 1, 4, 5, 6, 7, 9 i 14 ovog člana, potrebno je pribaviti savjet Instituta.

Prije donošenja mjera iz stava 1 ovog člana, sprovode se konsultacije sa stručnim tijelima, udruženjima ribara, privrednom komorom i organizacijama civilnog društva.

U slučaju potrebe hitnog donošenja mjera upravljanja, na predlog Instituta, ministar naredbom donosi pojedinačne mjere ili više njih, na određeno vrijeme, ali ne duže od godinu dana.

**Planovi upravljanja**

Član 11

U cilju održivog upravljanja određenim vrstama riba i drugih morskih organizama, kao i održivog obavljanja ribolova određenim ribolovnim alatima ili radi oporavka stokova, Ministarstvo donosi planove upravljanja.

Ribarska plovila koja obavljaju ribolov iz stava 1 ovog člana podliježu autorizaciji iz člana 22 ovog zakona.

Planovi upravljanja sadrže: opis stanja resursa, vrste stoka na koji se plan odnosi i njihove biološke karakteristike, referentne tačke očuvanja gdje je to moguće, vrste i karakteristike ribolova, svrhu, mjerljive ciljeve, period sprovođenja, mjerljive indikatore za praćenje sprovođenja gdje je to primjenljivo, socio-ekonomske pokazatelje, kao i mjere očuvanja i održivog iskorišćavanja iz člana 10 ovog zakona.

Planovi upravljanja se moraju zasnivati na naučnim podacima.

Planovi mogu da sadrže i druge informacije, pored onih propisanih u stavu 3 ovog člana.

Planove upravljanja donosi Ministarstvo, na period od najduže pet godina, sa mogućnošću revizije tokom tog perioda na osnovu naučnog savjeta ili uslijed promijenjenih okolnosti.

Ministarstvo osigurava sredstva i sklapa ugovor sa naučnom institucijom za naučno praćenje sprovođenja planova upravljanja.

**Vrste ribolova**

Član 12

Ribolov može da bude privredni, sportsko-rekreativni i naučno-istraživački.

Privredna društva, preduzetnici i fizička lica koja obavljaju ribolov dužna su da se pridržavaju pravila ribolova i ne smiju ometati jedni druge.

Način i redoslijed obavljanja ribolova pojedinim ribolovnim alatima ili u pojedinim ribolovnim područjima propisuje Ministarstvo.

**IV. PRIVREDNI RIBOLOV**

**Uslovi za obavljanje privrednog ribolova**

Član 13

Privrednim ribolovom može se baviti privredno društvo i preduzetnik ako:

1. je registrovan za obavljanje privrednog ribolova u Centralnom registru privrednih subjekata (u daljem tekstu: CRPS);
2. ako je vlasnik ili zakupac plovila, osim u slučaju ribolova iz člana 15 ovog zakona, za koji nije potrebno plovilo;
3. ima važeću dozvolu za obavljanje privrednog ribolova koju izdaje Ministarstvo.

Privredni ribolov smije obavljati nosilac dozvole za privredni ribolov ili zapovjednik ribarskog plovila kojeg ovlasti nosilac dozvole za privredni ribolov, samo ribarskim plovilom i ribolovnim alatima koji su upisani u dozvolu za obavljanje privrednog ribolova.

Ukoliko je u dozvolu za obavljanje privrednog ribolova upisan ribolovni alat koji podliježe autorizaciji iz člana 22 ovog zakona, on smije biti korišćen i nalaziti se na ribarskom plovilu samo ako je autorizacija za taj alat važeća.

**Naknada za obavljanje privrednog ribolova**

Član 14

Za obavljanje privrednog ribolova plaća se naknada.

Naknada iz stava 1 ovog člana prihod je Budžeta.

Visinu naknade iz stava 1 ovog člana, prema vrsti i ekonomskoj vrijednosti ribe i drugih morskih organizama, vrsti i količini ribolovnih alata i snazi pogonskog motora ribarskog plovila, utvrđuje Vlada.

**Dozvoljeni alati u privrednom ribolovu**

Član 15

Privredni ribolov uz upotrebu plovila može se obavljati samo sljedećim ribolovnim alatima:

1. pridnenim povlačnim mrežama kočama;
2. okružujućim mrežama plivaricama;
3. obalnim mrežama potegačama;
4. mrežama stajaćicama;
5. vršama i klopkama;
6. ostima;
7. povrazima, parangalima i drugim udičarskim alatima.

Privredni ribolov bez upotrebe plovila može se obavljati:

1. sakupljanjem morskih organizama ronjenjem;
2. ričkom i
3. mrežama kalimerama.

Privredno sakupljanje živih školjaka, bodljokožaca, plaštaša i morskih puževa može se obavljati samo pod uslovima i na područjima utvrđenim propisima o hrani.

**Dozvola za privredni ribolov**

Član 16

Dozvolu za privredni ribolov izdaje Ministarstvo, na osnovu javnog oglasa koji se objavljuje na zvaničnoj internet stranici Ministarstva i u najmanje jednom štampanom mediju koji se distribuira na cijeloj teritoriji Crne Gore.

Dinamiku objave javnih oglasa propisuje Ministarstvo.

Dozvola za privredni ribolov se izdaje na zahtjev privrednog društva ili preduzetnika koji je vlasnik ili zakupac ribarskog plovila.

Zahtjev za izdavanje dozvole sadrži:

1. Naziv i sjedište privrednog društva, odnosno ime i prezime preduzetnika, i vrstu privrednog ribolova za koji se traži dozvola;
2. Naziv i registarski broj ribarskog plovila ili više ribarskih plovila, ukoliko vrsta privrednog ribolova zahtijeva korišćenje više od jednog ribarskog plovila i
3. Vrstu, tehničke karakteristike i broj ribolovnih alata i opreme za obavljanje zahtijevanog privrednog ribolova.

Uz zahtjev iz stava 4 ovog člana prilažu se sljedeći dokazi:

1. da je nosilac dozvole za privredni ribolov registrovan u CRPS;
2. da plovilo posjeduje važeću plovidbenu dozvolu, gdje je to primjenljivo;
3. da je plovilo označeno spoljašnjom oznakom plovila, gdje je to primjenljivo;
4. da je plovilo registrovano za privrednu djelatnost kod organa uprave nadležnog za poslove pomorskog saobraćaja, gdje je to primjenljivo;
5. da je plovilu dodijeljen lokalni i međunarodni radio pozivni znak (IRCS i MMSI), gdje je to primjenljivo;
6. da plovilo ima IMO oznaku, gdje je to primjenljivo.

Dozvola za privredni ribolov se izdaje za svako ribarsko plovilo posebno.

Dozvola za privredni ribolov se izdaje za period do pet godina.

U dozvolu za privredni ribolov se ne može upisati nosilac kojem je izrečena mjera zabrane obavljanja privrednog ribolova dok ona traje.

Ispunjenost uslova za izdavanje dozvole za obavljanje privrednog ribolova rješenjem utvrđuje Ministarstvo.

Sadržinu dozvole za privredni ribolov propisuje Ministarstvo.

**Ukidanje, poništavanje, izmjena i prenošenje dozvole**

Član 17

Dozvola za privredni ribolov se ukida:

1. na zahtjev nosioca dozvole za privredni ribolov;
2. u slučaju smrti nosioca dozvole;
3. u slučaju kad se utvrdi da više nijesu zadovoljeni uslovi za izdavanje dozvole, a dozvola nije predata na čuvanje;
4. u slučaju da dozvola koja je stavljena na čuvanje nije preuzeta u roku propisanom u članu 21 ovog zakona;
5. u slučaju brisanja iz CRPS preduzetnika, odnosno lica na čije je ime dozvola izdata;
6. na osnovu izdatog rješenja inspektora za ribarstvo o trajnoj zabrani obavljanja ribolova na osnovu izrečenih kaznenih bodova u skladu sa članom 106 ovog zakona.

Dozvola iz stava 1 ovog člana se poništava ako se utvrdi da je izdata na osnovu netačnih podataka i pogrešno utvrđenih činjenica.

Dozvola ukinuta u skladu sa stavom 1 ovog člana vraća se na raspolaganje državi i država raspolaže kapacitetom koji je bio upisan u dozvolu.

Ukidanje, izmjenu i prenošenje dozvole rješenjem vrši Ministarstvo.

**Promjena podataka u dozvoli**

Član 18

Dozvole iz člana 16 ovog zakona se mijenjaju na zahtjev nosioca dozvole, u slučaju promjene ribolovnog alata, opreme i tehničkih karakteristika ribarskog plovila, kada su ove promjene u skladu sa propisima donesenim na osnovu ovog zakona, osim u slučaju alata koji podliježu autorizaciji i obuhvaćeni su planovima upravljanja.

Promjenom podataka u dozvoli ne mijenja se rok važenja dozvole.

**Prenos dozvole**

Član 19

Dozvola iz člana 16 ovog zakona se prenosi u cjelosti sa nosioca dozvole na drugo lice u slučaju nasljeđivanja ili poklona ribarskog plovila i alata koji su upisani u dozvolu za obavljanje privrednog ribolova.

U slučaju prenosa dozvole na drugo lice, lice na koje se dozvola prenosi mora da zadovolji uslove iz člana 13 stav 1 ovog zakona.

Bliže uslove za prenošenje dozvole iz stava 1 ovog člana i način raspolaganja dozvolama i kapacitetom plovila koja su u njima bila upisana propisuje Ministarstvo.

**Čuvanje dozvola**

Član 20

Dozvolu za privredni ribolov nosilac dozvole mora dostaviti Ministarstvu na čuvanje:

1. ukoliko se planira da se plovilo upotrebljava u druge svrhe od obavljanja privrednog ribolova duže od 3 mjeseca;
2. u slučaju nesposobnosti plovila za plovidbu ili zabrane isplovljenja plovilom, izdate od ministarstva nadležnog za poslove pomorstva.

Zahtjev za čuvanje dozvole za privredni ribolov podnosi se Ministarstvu:

1. najkasnije 30 dana prije početka korišćenja plovila u druge svrhe iz stava 1 tačka 1 ovog člana;
2. u roku od 15 dana od nastanka okolnosti iz stava 1 tačka 2 ovog člana.

Ministarstvo izdaje potvrdu o čuvanju dozvole za privredni ribolov.

Dozvola za privredni ribolov koja je stavljena na čuvanje preuzima se na zahtjev nosioca dozvole, a prilikom preuzimanja moraju biti zadovoljeni svi uslovi kao i prilikom njenog izdavanja.

Dozvolu za privredni ribolov stavlja na čuvanje Ministarstvo po službenoj dužnosti rješenjem u slučaju:

1. kada vlasnik, odnosno zakupac plovila upisanog u dozvolu poveća snagu pogonskog motora ili tonažu plovila bez prethodnog odobrenja od strane Ministarstva;
2. ako se plovilom obavlja druga djelatnost duže od tri mjeseca, a dozvola nije data na čuvanje;
3. ako je određena prekršajna mjera privremenog oduzimanja dozvole za obavljanje privrednog ribolova na moru na osnovu izrečenih kaznenih bodova, u skladu sa članom 106 ovog zakona;
4. kada podaci o ribolovnoj aktivnosti po osnovu obaveze dostavljanja podataka o ulovu dokazuju da dozvola nije aktivna duže od godinu dana.

Dozvola za privredni ribolov čuva se u Ministarstvu na rok od najviše dvije godine, uzimajući u obzir rok važenja.

Izuzetno od stava 6 ovog člana, rok čuvanja može se dodatno produžiti u izuzetnim situacijama, na zahtjev nosioca dozvole na dodatni rok od dvije godine, ali ne duže od roka važenja dozvole.

Dozvola za privredni ribolov koja je stavljena na čuvanje po službenoj dužnosti može se preuzeti na zahtjev nosioca dozvole, nakon što isteknu razlozi za njeno čuvanje, o čemu Ministarstvo donosi rješenje.

**Registar dozvola za privredni ribolov**

Član 21

O izdatim dozvolama za privredni ribolov Ministarstvo vodi evidenciju u elektronskoj formi u Registru dozvola za privredni ribolov.

Sve promjene u vezi dozvola u skladu sa čl. 17, 18, 19 i 20 ovog zakona evidentiraju se u Registru iz stava 1 ovog člana.

Način vođenja evidencije i sadržaj Registra dozvola za privredni ribolov propisuje Ministarstvo.

**Autorizacije za ribolov**

Član 22

Autorizacija se izdaje nosiocu dozvole za plovilo kojim se obavljaju ribolovne aktivnosti koje:

* 1. su obuhvaćene režimom ribolovnog napora;
	2. su obuhvaćene planom upravljanja ili planom oporavka;
	3. se obavljaju u području ograničenog ribolova;
	4. se obavljaju u području upravljanja pod okriljem regionalnih organizacija za upravljanje ribarstvom;
	5. se sprovode u naučne svrhe;
	6. podliježu obavezi upotrebe sistema daljinskog elektronskog praćenja (REM), između ostalih CCTV sistema.

Autorizacije izdaje Ministarstvo rješenjem na zahtjev nosioca dozvole za privredni ribolov na određeni vremenski period koji ne može biti duži od perioda važenja dozvole iz člana 16 ovog zakona.

Ministarstvo vodi evidenciju autorizacija u elektronskom obliku.

Ministarstvo popis autorizovanih plovila objavljuje na zvaničnoj internet stranici Ministarstva.

Autorizaciju Ministarstvo ukida rješenjem:

* 1. na zahtjev nosioca dozvole;
	2. ako se prava iz autorizacije prenesu na drugo plovilo;
	3. brisanjem alata za koje je izdata autorizacija;
	4. ukidanjem dozvole za privredni ribolov.

Autorizacija prestaje da važi istekom roka na koji je izdata.

Autorizacija se mora stalno nalaziti na plovilu.

Kriterijume i uslove za izdavanje autorizacije, uslove za prenos, rok na koji se izdaje, sadržaj obrasca autorizacije i sadržaj i način vođenja evidencije o autorizacijama propisuje Ministarstvo.

**Ribolov u području pod okriljem regionalnih organizacija za upravljanje ribarstvom**

Član 23

Ribarsko plovilo čije ribolovne operacije podliježu sistemu izdavanja autorizacija koji je propisala regionalna organizacija za upravljanje ribarstvom ne smiju obavljati ribolov ako nijesu upisana u odgovarajuće registre tih organizacija.

**Sportsko-rekreativni ribolov**

Član 24

Sportsko-rekreativnim ribolovom mogu da se bave samo fizička lica koja imaju dozvolu za obavljanje sportsko-rekreativnog ribolova.

Lica iz stava 1 ovog člana moraju kod sebe imati dozvolu za obavljanje sportsko-rekreativnog ribolova prilikom obavljanja ribolova.

Sportsko-rekreativni ribolov može se obavljati sljedećim ribolovnim alatima:

1. povrazima (tunjama) i panulama, osim samolovki;
2. povrazima sa kukom za lov glavonožaca;
3. štapovima za ribolov;
4. podvodnom puškom bez eksplozivnog punjenja;
5. podvodnim pištoljem bez eksplozivnog punjenja;
6. harpunom;
7. ostima;
8. vršom.

Dozvolu iz stava 1 ovog člana može koristiti samo lice na čije je ime dozvola izdata.

Lica iz stava 1 ovog člana mogu obavljati ribolov sa obale ili plovnog objekta.

Zabranjeno je nosiocu dozvole držanje na plovilu ili kod sebe ribolovnih alata koji nijesu upisani u dozvolu i/ili u količinama ribolovnog alata i opreme većim od one koja je propisana u dozvoli.

U sportsko-rekreativnom ribolovu, osim u takmičenjima iz člana 27 ovog zakona, nosiocu dozvole dozvoljeno je da dnevno ulovi i sakupi do pet kilograma riba i drugih morskih organizama, a dozvoljena dnevna količina ulova može biti veća za masu jedne ribe ili drugog morskog organizma kojim se premašuje dozvoljenih pet kilograma.

Izuzetno od stava 7 ovog člana, dozvoljena količina dnevnog ulova može biti dodatno ograničena, kao i količina pojedinih vrsta riba i drugih morskih organizama u masi ulovljenih primjeraka ili njihovom broju.

Ulov u sportsko-rekreativnom ribolovu evidentira se u elektronskoj formi.

Način vođenja evidencije ulova propisuje Ministarstvo.

Zabranjuje se stavljanje na tržište ili prodaja ulova ostvarenih sportsko-rekreativnim ribolovom.

U sportsko-rekreativnom ribolovu zabranjeno je korišćenje povlačnih mreža, okružujućih mreža plivarica, dredža koje se povlače brodom, mehaničkih dredža, jednostrukih, trostrukih i kombinovanih mreža stajaćica, mreža kalimera, svih vrsta parangala i drugih alata koji nijesu navedeni u stavu 2 ovog člana.

Ribolovni alati i oprema u sportsko-rekreativnom ribolovu moraju biti propisno obilježeni.

Zabranjeno je korišćenje ribolovne opreme uz udičarske alate, a čiji je pogon elektromehanički, snage jače od 800 W.

Ministarstvo može za određene vrste propisati način obilježavanja ulova iz sportsko-rekreativnog ribolova.

Vrstu, tehničke karakteristike, količinu i način obilježavanja ribolovnih alata i opreme koji se smiju upotrebljavati i držati na plovilu ili kod sebe, kao i način obilježavanja ulova određenih vrsta u sportsko-rekreativnom ribolovu propisuje Ministarstvo.

**Dozvola za sportsko-rekreativni ribolov**

Član 25

Dozvola za sportsko-rekreativni ribolov izdaje se kao:

* 1. dnevna;
	2. godišnja;
	3. dnevna za big game ribolov.

Sve vrste dozvola u elektronskoj formi izdaje Ministarstvo.

Ministarstvo vodi Registar dozvola u sportsko-rekreativnom ribolovu u elektronskoj formi.

Sportsko-ribolovni i/ili ronilački klub može obavljati prodaju dozvola samo na osnovu rješenja Ministarstva.

Sportsko-ribolovni i/ili ronilački klubovi koji izdaju dozvole za sportsko-rekreativni ribolov iz stava 4 ovog člana Ministarstvu podnose izvještaje o prodatim dozvolama najmanje jednom godišnje, najkasnije do 31. marta tekuće za prethodnu godinu, kao i na zahtjev Ministarstva.

Ministarstvo ukida rješenje iz stava 4 ovog člana:

1. prestankom rada sportsko-ribolovnog i/ili ronilačkog kluba;
2. utvrđenim prekršajima u prodaji dozvola.

Obrazac i sadržinu dozvole iz stava 1 ovog člana, sadržaj registra dozvola u sportsko-rekreativnom ribolovu iz stava 3 ovog člana, način i uslovi izdavanja dozvola, obrazac zahtjeva za izdavanje rješenja iz stava 4 ovog člana, kao i obrazac izvještaja o prodatim dozvolama iz stava 5 ovog člana propisuje Ministarstvo.

**Naknada za izdavanje dozvole za sportsko-rekreativni ribolov**

Član 26

Za izdavanje dozvole za sportsko-rekreativni ribolov plaća se naknada.

Sredstva ostvarena od naknada iz stava 1 ovog člana u visini od 30% prihod su sportsko-ribolovnog kluba, u visini od 20% prihod su Saveza i u visini od 50% prihod su Ministarstva koje izdaje dozvolu.

Način korišćenja sredstava koja ostvare sportsko-ribolovni klubovi od naknada iz stava 1 ovog člana propisuje Ministarstvo.

Licima mlađim od 14 godina dozvola se izdaje bez naknade.

Visinu i način plaćanja naknade iz stava 1 ovog člana utvrđuje Ministarstvo.

Visina naknade iz stava 1 ovog člana objavljuje se na zvaničnoj internet stranici Ministarstva, sportsko-ribolovnog kluba i Saveza.

**Takmičenja u sportsko-rekreativnom ribolovu**

Član 27

U sklopu sportsko-rekreativnog ribolova mogu se organizovati takmičenja.

Takmičenja iz stava 1 ovog člana organizuju se u skladu sa zakonom kojim je uređen sport, uz prethodno pribavljeno odobrenje Ministarstva.

Savez je dužan da najkasnije do 31. decembra tekuće za sljedeću godinu dostavi Ministarstvu godišnji plan takmičenja na odobravanje.

Sve izmjene i dopune plana takmičenja Savez je dužan dostaviti Ministarstvu na odobrenje najmanje 30 dana prije planirane promjene plana.

Ministarstvo rješenjem odobrava godišnji plan takmičenja i njegove izmjene i dopune.

Zabranjuje se obavljanje takmičenja bez odobrenog godišnjeg plana od strane Ministarstva.

Odobreni godišnji plan takmičenja u sportsko-rekreativnom ribolovu objavljuje se na zvaničnoj internet stranici Ministarstva, sportsko-ribolovnog kluba i Saveza.

Za vrijeme trajanja takmičenja količina ulova po pojedinom takmičaru ili za cijelo takmičenje nije ograničena.

Izuzetno od stava 8 ovog člana, količina ulova u takmičenju može biti ograničena rješenjem ako se love vrste čiji je ulov ograničen.

Prilikom održavanja takmičenja, sportsko-ribolovni klub i Savez mogu propisati dodatna ograničenja od onih propisanih ovim zakonom i propisima donesenim na osnovu njega.

**Big game ribolov**

Član 28

Big game ribolov je sportsko-rekreativni ribolov na moru udičarskim alatima za ribolov vrsta koje odredi Ministarstvo.

Big game ribolov smije obavljati samo nosilac dnevne dozvole za big game.

Ako se ribolov obavlja s obale, u dnevnu dozvolu obavezno je upisati područje obale na kojem se planira ribolov.

Ako se ribolov obavlja iz plovila, u dnevnu dozvolu obavezno je navesti registarsku oznaku plovila.

Plovilo upisano u dozvolu za big game ribolov mora biti opremljeno uređajem za automatsku identifikaciju plovila (u daljem tekstu: AIS).

Definisana kvota za vrste koje odredi Ministarstvo odnosi se i na sportsko-rekreativni ulov.

Ministarstvo određuje mjesta iskrcaja za određene vrste ulovljene u big game ribolovu.

Nosilac dnevne dozvole za big game ribolov dužan je da najavi Ribarskom monitoring centru i svom sportsko-ribolovnom klubu, najkasnije sat vremena prije iskrcaja, mjesto i vrijeme iskrcaja ulovljene ribe i drugih morskih organizama.

Nosilac dnevne dozvole za big game ribolov dužan je da vodi evidenciju o ulovu u elektronskoj formi.

Vrste morskih organizama, vrstu i tehničke karakteristike ribolovnih alata koji se smiju upotrebljavati u big game ribolovu, način obavljanja ribolova, evidenciju ulova, prostorna i vremenska ograničenja ulova, mjesta na kojima se može iskrcavati ulov, kvote za ulov te dodatna ograničenja za big game ribolov propisuje Ministarstvo.

**Podvodni ribolov**

Član 29

Prilikom obavljanja podvodnog ribolova, zabranjena je upotreba ronilačke opreme sa podvodnom puškom ili podvodnim pištoljem.

Podvodni ribolov može se obavljati samo alatima iz člana 24 stava 3 tačaka 4 i 5 ovog zakona.

Podvodni ribolov zabranjen je i ostima, harpunom, čekićem, kliještima i drugim alatom kojim se može vršiti izlov ribe i drugih morskih organizama.

Zabranjeno je hvatanje rukama i sakupljanje morskih organizama u podvodnom ribolovu.

Zabranjeno je zajedno sa ronilačkom opremom držanje podvodne puške, podvodnog pištolja, kao i drugog alata koji služi za ribolov i sakupljanje morskih organizama u plovilima, njihovo nošenje uz obalu, držanje na obali, u ribarskim objektima, u objektima za potrebe marikulture, u ugostiteljskim i drugim objektima u blizini obale i slično.

Zabranjeno je zajedno sa ronilačkom opremom vršiti prevoz i držati podvodnu pušku, podvodni pištolj, osti, harpun i slično u sredstvima drumskog saobraćaja.

Zabranjeno je držati i prevoziti u sredstvima drumskog saobraćaja podvodnu pušku i podvodni pištolj ako lice nema dozvolu za ribolov i ako ovi alati nijesu upisani u dozvolu.

Zabranjeno je obavljati ribolov podvodnom puškom i podvodnim pištoljem od zalaska do izlaska sunca.

Zabranjeno je obavljanje sportsko-rekreativnog ribolova podvodnom puškom i podvodnim pištoljem licu koje nije navršilo 18 godina života.

**Naučno – istraživački ribolov**

Član 30

Ribolov u naučne svrhe može se obavljati u cijelom ribolovnom moru samo na osnovu rješenja kojim se za takav ribolov izdaje autorizacija, a koje na zahtjev pravnog lica registrovanog za naučna istraživanja izdaje Ministarstvo.

Rješenje iz stava 1 ovog člana mora da sadrži:

* 1. naziv pravnog lica kojem se odobrava ribolov;
	2. svrhu obavljanja ribolova;
	3. podatke o konstruktivno-tehničkim osobinama ribolovnih alata i/ili opreme sa njihovim opisom, kao i podatke o načinu obavljanja, odnosno tehnici ribolova;
	4. podatke o nosiocima dozvole, uključujući podatke o plovilu/ima kojima se ribolov obavlja, gdje je to primjenljivo;
	5. podatke o području, odnosno akvatorijumu u kojem se obavlja ribolov;
	6. vremensko ograničenje obavljanja ribolova;
	7. podatke o jednom ili više zaposlenih i/ili predstavnika podnosioca zahtjeva koji su odgovorni za sprovođenje ribolova i prisutni pri obavljanju ribolova.

Zahtjev iz stava 1 ovog člana sa podacima iz stava 2 ovog člana mora biti dostavljen Ministarstvu najmanje 30 dana prije najavljenog datuma početka obavljanja ribolova.

Ribolov iz stava 1 ovog člana ne smatra se privrednim ribolovom, te se ostvareni ulov ne smije stavljati u promet, skladištiti, izlagati ili nuditi na prodaju.

Izuzetno od stava 4 ovog člana, kada se radi o ribolovu u naučne svrhe, rješenjem se može dozvoliti nosiocima dozvole za privredni ribolov na moru stavljanje ulova riba i drugih morskih organizama u promet, skladištenje, izlaganje ili nuđenje na prodaju bez obzira na to obavlja li se ribolov u skladu sa mjerama iz člana 10 stava 1 ovog zakona, pri čemu moraju biti ispunjeni sljedeći uslovi:

* 1. ribolov se obavlja isključivo plovilom, odnosno plovilima za koje je izdata važeća dozvola za privredni ribolov na moru sa upisanim ribolovnim alatom/ima i opremom koji se koriste u obavljanju ribolova;
	2. ribolov se obavlja plovilom, odnosno plovilima za koje je izdata važeća autorizacija za privredni ribolov na moru ako se radi o ribolovu ribolovnim alatima koji podliježu izdavanju autorizacije, odnosno ribolovu vrsta koje podliježu izdavanju autorizacije, odnosno ribolovu u područjima za koja se autorizacija izdaje;
	3. ulov nije ostvaren u područjima zaštićenim u skladu sa propisom kojim je zabranjeno obavljati privredni ribolov, niti je ulov ostvaren u području ograničenog ribolova alatima kojima je ribolov u njemu zabranjen;
	4. ulov je oduzet od ukupnih dopuštenih količina ulova, gdje je to primjenljivo;
	5. ulov ispunjava uslove minimalnih referentnih veličina za očuvanje ili, ako ne ispunjava uslove minimalnih referentnih veličina za očuvanje, nije namijenjen za ljudsku upotrebu.

U slučaju iz stava 5 ovog člana, nosilac dozvole za privredni ribolov ima iste obaveze po pitanju izvještavanja i sljedljivosti, kao i pri obavljanju privrednog ribolova na moru.

Izuzetno od stava 3 ovog člana, kada se ribolov u naučno-istraživačke svrhe namjerava obavljati u skladu sa stavom 5 ovog člana uz korišćenje više od šest ribarskih plovila, zahtjev mora biti dostavljen Ministarstvu najmanje 120 dana prije najavljenog datuma početka obavljanja ribolova.

Za ribolov iz stava 1 ovog člana koji bi se obavljao u područjima zaštićenim u skladu sa zakonom kojim se uređuje područje zaštite prirode, mora se pribaviti i saglasnost na uticaj o životnoj sredini koje izdaje ministarstvo nadležno za poslove zaštite prirode.

Rješenje iz stava 1 ovog člana mora se uvijek nalaziti na plovilu kojim se ribolov obavlja, odnosno kod lica odgovornog za sprovođenje ribolova, a koje je prisutno pri obavljanju ribolova.

Rješenje iz stava 1 ovog člana Ministarstvo dostavlja ministarstvu nadležnom za unutrašnje poslove i ministarstvu nadležnom za poslove pomorstva.

Ako se rješenje iz stava 1 ovog člana izdaje za ribolov u djelovima mora koji su zaštićeni po osnovu propisa o zaštiti prirode, Ministarstvo ga dostavlja tijelima iz stava 10 ovog člana i ministarstvu nadležnom za zaštite prirode.

**Ribolovni turizam**

Član 31

U obavljanju ribolovnih operacija u ribolovnom turizmu smije učestvovati samo nosilac dozvole za privredni ribolov, odnosno njegovi zaposleni.

U obavljanju ribolovnog turizma na nosioca dozvole za privredni ribolov na odgovarajući način primjenjuju se i odredbe posebnih propisa kojima se uređuje pružanje usluga u turizmu i sigurnost plovidbe.

**Odobrenje za ribolovni turizam**

Član 32

Ribolovni turizam smije se obavljati samo na osnovu odobrenja za ribolovni turizam, koje na zahtjev nosioca dozvole za privredni ribolov izdaje Ministarstvo rješenjem, uz koje se izdaje i obrazac odobrenja za ribolovni turizam.

Uslovi za izdavanje odobrenja za ribolovni turizam su:

1. vlasništvo ili zakup plovila koje je upisano u važeću dozvolu za privredni ribolov;
2. dokaz da je navedenim ribarskim plovilom dozvoljeno pružanje turističkih usluga u skladu sa posebnim propisima.

Osim uslova iz stava 2 ovog člana, Ministarstvo može propisati i dodatne uslove za izdavanje odobrenja za ribolovni turizam.

Odobrenje za ribolovni turizam ne može trajati duže od roka važenja dozvole za privredni ribolov.

Ministarstvo vodi Registar odobrenja za ribolovni turizam u elektronskom obliku.

Obrazac odobrenja za ribolovni turizam, dodatne uslove za izdavanje odobrenja, kao i sadržaj i način vođenja Registra odobrenja za ribolovni turizam propisuje Ministarstvo.

**V. ZAŠTITA MORSKE ŽIVOTNE SREDINE I ŽIVIH RESURSA MORA**

**Ribolovne mogućnosti**

Član 33

Prilikom dodjele raspoloživih ribolovnih mogućnosti, Ministarstvo je dužno koristiti transparentne i objektivne kriterijume, uključujući one ekološke, društvene i ekonomske prirode.

Ministarstvo propisuje kriterijume za dodjelu ribolovnih mogućnosti, uzimajući u obzir uticaj ribolova na životnu sredinu, pređašnje poštovanje propisa, doprinos lokalnoj ekonomiji i pređašnje količine ulova.

U slučaju prenosa dozvole iz člana 19 ovog zakona, prenose se autorizacije i ribolovne mogućnosti na novog nosioca dozvole.

**Zabranjeni ribolovni alati i metode**

Član 34

Zabranjuje se lov ili sakupljanje morskih vrsta sljedećim metodama:

* 1. toksičnim, omamljujućim ili nagrizajućim materijama;
	2. električnom strujom;
	3. eksplozivima;
	4. pneumatskim čekićima ili drugim udarnim napravama;
	5. povlačnim napravama za skupljanje crvenog korala ili drugih vrsta korala ili koralima sličnih organizama;
	6. krstom Sv. Andrije i sličnim alatima za skupljanje u prvom redu crvenog korala ili drugih vrsta korala i koralima sličnih vrsta;
	7. svim vrstama projektila, uz izuzetak harpuna i podvodnih pušaka koje se upotrebljavaju u sportsko-rekreativnom ribolovu bez ronilačkog aparata od izlaska do zalaska sunca.

Zabranjeno je držanje opreme iz stava 1 ovog člana na plovilu ili kod sebe.

Zabranjuje se ribolov lebdećim (plovućim) mrežama.

Zabranjuje se upotreba aviona, helikoptera, svih vrsta bespilotnih letilica, kao i naprava na daljinsko upravljanje u ribolovu.

Zabranjuje se upotreba jednostrukih mreža stajaćica, zaplećućih mreža i trostrukih mreža stajaćica za ulov sljedećih vrsta:

* + 1. tunja dugokrilca (*Thunnus alalunga*);
		2. plavoperajne tune (*Thunnus thynnus*);
		3. grboglavke (*Brama brama*);
		4. sabljarke (*Xiphias gladius*);
		5. morskih pasa koji pripadaju sljedećim vrstama ili porodicama: *Hexanchus griseus*, *Cetorhinus maximus*, svim vrstama Alopiidae, Carcharhinidae, Sphyrnidae, Isuridae, Lamnidae.

Zabranjuje se ribolov pridnenim povlačnim mrežama kočama, obalnim mrežama potegačama ili sličnim mrežama iznad koraligenih staništa i dna pokrivenih mäerlom.

Zabranjuje se ribolov pridnenim povlačnim mrežama kočama, okružujućim mrežama plivaricama i obalnim mrežama potegačama iznad dna pokrivenih morskim cvjetnicama, posebno *Posidonia oceanica* ili drugim morskim cvjetnicama.

Izuzetno od stava 7 ovog člana, u okviru planova upravljanja Ministarstvo može dopustiti upotrebu okružujućih mreža plivarica, čija su ukupna visina i način rada takvi da pri obavljanju ribolovnih aktivnosti stezač, olovo i povlačna užad ne dotiču dno sa morskim cvjetnicama.

Izuzetno od stava 7 ovog člana, Ministarstvo propisuje uslove pod kojima se plovilima dužine do najviše 12 metara preko svega i pogonske snage motora do najviše 85 kW može dopustiti ribolov povlačnim mrežama koje rade pri dnu i koje se tradicionalno upotrebljavaju na morskom dnu na kojem raste *Posidonia*.

Zabranjeno je obavljati ribolov pridnenim povlačnim mrežama kočama na dubinama većim od 800 m.

Korišćenje pridnenih povlačnih mreža koča i obalnih mreža potegača zabranjuje se unutar tri nautičke milje od obale ili unutar izobate od 50 m, ako se ta dubina dosegne na kraćoj udaljenosti od obale.

Izuzetno od stava 11 ovog člana, ribolov obalnim mrežama potegačama dozvoljen je na tačno određenim lokacijama u Bokokotorskom zalivu, na osnovu plana upravljanja i u skladu sa uslovima i kriterijumima koje propisuje Ministarstvo.

Korišćenje okružujućih mreža plivarica zabranjuje se unutar 300 metara od obale ili unutar izobate od 50 metara, ako se ta dubina dosegne na kraćoj udaljenosti od obale.

Okružujuća mreža plivarica ne smije se upotrebljavati na dubinama manjim od 70% ukupne visine okružujuće mreže plivarice.

**Ribolov na označenim mjestima**

Član 35

Na mjestima označenim u službenim pomorskim publikacijama na kojima se nalaze podmorski kablovi i cjevovodi, kao i hidroarheološka nalazišta i nalazi, zabranjen je ribolov uz upotrebu pridnenih povlačnih alata.

**Područja sa ograničenim ribolovom**

Član 36

Ministarstvo može uspostaviti režim ograničenog ribolova na određenom području radi zaštite osjetljivih morskih ekosistema, uključujući, ali ne ograničavajući se na područja za mrijest i rast ribe i drugih morskih organizama, uzimajući u obzir relevantnu naučnu podlogu.

Osim područja sa ograničenim ribolovom iz stava 1 ovog člana, ograničenja ribolova odnose se i na područja koja su proglašena zaštićenim u skladu sa propisima o zaštiti prirode.

Regulaciju ribolova, nazive, granice, uslove za prolazak plovila kroz zonu ograničenog ribolova i način obilježavanja područja iz stava 1 ovog člana određuje Ministarstvo.

Ribarsko plovilo koje prolazi kroz zone iz st. 1 i 2 ovog člana na plovilu mora imati operativni sistem za praćenje plovila (VMS) i/ili automatizovane identifikacione sisteme sa povećanom učestalošću prenosa podataka, a sav ribolovni alat mora biti privezan i spremljen tokom cijelog trajanja tranzita.

Ribarska plovila tokom prolaska kroz zonu ograničenog ribolova moraju slijediti direktan kurs konstantnom brzinom ne manjom od šest čvorova, osim u slučaju više sile ili nepovoljnih uslova. U takvim slučajevima, zapovjednik mora odmah obavijestiti Ribarski monitoring centar Crne Gore.

Ministarstvo uspostavlja popis ribarskih plovila autorizovanih za ribolov u području ograničenog ribolova.

Za svaku zonu ograničenog ribolova obaveza je voditi posebno prikupljanje podataka, kao i sprovoditi monitoring i istraživanja.

Ako se pri utvrđivanju zaštićenog ribolovnog područja u ribolovnom moru utvrdi da to područje može uticati na obavljanje ribolova druge države, odnosno država članica potvrđenog međunarodnog sporazuma, zaštićeno ribolovno područje određuje se nakon pribavljanja saglasnosti nadležnog tijela koje je odgovorno za sprovođenje sporazuma te druge države, u skladu sa postupkom koji je utvrđen tim potvrđenim međunarodnim sporazumom.

Ministarstvo donosi popis autorizovanih ribarskih plovila za prikupljanje podataka, monitoring i istraživanja u zonama ograničenog ribolova.

**Ograničenja u Bokokotorskom zalivu**

Član 37

Na području Bokokotorskog zaliva zabranjen je privredni ribolov uz upotrebu sljedećih ribolovnih alata:

* 1. pridnena povlačna mreža koča;
	2. okružujuća mreža plivarica, čija je dužina veća od 400 m;
	3. mreža stajaćica čija je dužina veća od 160 m, kao i spajanje ovih mreža čija bi dužina spajanjem prelazila 160 m.

Izuzetno od stava 1 ovog člana, može se obavljati naučno-istraživački ribolov na osnovu autorizacije Ministarstva.

**Ribarska posta**

Član 38

U cilju očuvanja i zaštite tradicionalnog načina obavljanja ribolova u Bokokotorskom zalivu, Ministarstvo, u saradnji sa Institutom i organom državne uprave nadležnim za poslove upravljanja obalom, određuje prostor na obali u neposrednoj blizini ribolovnog mora, sa šljunkovitim i pjeskovitim dnom, do 150 m dužine, koje nije ograđeno i na kojem nije izgrađena ponta ili muo, odnosno na kojem se može neometano izvući obalna mreža potegača sa ulovom na obalu (u daljem tekstu: ribarska posta).

Ribarske poste se mogu tokom dana neometano koristiti kao kupališta.

Ministarstvo tablom označava ribarsku postu na kojoj je naveden njen naziv, redni broj, dužina obale koja je čini i uputstvo za njeno održavanje.

Ribarska posta se koristi isključivo noću i u ranim jutarnjim satima, a tokom zimskih mjeseci cjelodnevno.

Zabranjeno je ribarske poste koristiti kao privezišta za plovne objekte, odlaganje otpada i izvođenje građevinskih i drugih radova, postavljanje privremenih i trajnih objekata, pregrađivanje obalnog dijela poste zidovima ili drugim preprekama, postavljanje bova i drugih plutajućih predmeta koji se sidre pod vodom ili vežu za obalu, postavljanje tegova za sidrenje ili potapanje drugih predmeta u akvatorijumu ribarske poste, postavljanje ulične i svake druge rasvjete koja ometa ribolov.

Zabranjeno je ograđivanje ribarske poste plutačama koje označavaju granice plaže, postavljanje plažnog mobilijara i drugih prepreka u koliko zakupac, tj. korisnik plaže ne pomjeri ili omogući pomjeranje u vremenu korišćenja poste.

Ribari su dužni da nakon korišćenja ostaviti prostor poste u stanju koje su zatekli.

Način i vrijeme korišćenja, održavanje, zaštitu, označavanje, granice akvatorijuma ribarske poste, dužinu i širinu obalnog pojasa, naziv i mjesto ribarske poste, kao i dozvoljene vrste i tehničke karakteristike ribolovnih alata opreme propisuje Ministarstvo.

**Zabranjene vrste**

Član 39

Zabranjuje se ulov, zadržavanje na plovilu, prekrcavanje ili iskrcavanje, prevoz, čuvanje, prodaja, izlaganje ili nuđenje na prodaju vrsta koje odredi Ministarstvo.

Pored vrsta iz stava 1 ovog člana, zabranjuje se ulov, zadržavanje na plovilu, prekrcavanje, iskrcavanje, prevoz, čuvanje, prodaja, izlaganje ili nuđenje na prodaju vrsta čiji je lov zabranjen na osnovu drugih akata Crne Gore.

**Ulov morskih sisara, morskih ptica i morskih gmizavaca**

Član 40

Kada se slučajno ulove, vrste morskih sisara, morskih ptica i morskih gmizavaca iz člana 39 st. 1 i 2 ovog zakona ne smiju se ozlijediti i primjerci se moraju odmah pustiti.

Nezavisno od stava 1 ovog člana, zadržavanje na plovilu, prekrcavanje ili iskrcavanje primjeraka morskih vrsta iz stava 1 ovog člana koji su slučajno ulovljeni dopušta se u mjeri u kojoj je ta aktivnost potrebna kako bi se osigurala pomoć za oporavak jedinki i omogućilo naučno istraživanje slučajno ubijenih primjeraka, pod uslovom da je Ministarstvo o tome u potpunosti i unaprijed obaviješteno što je prije moguće nakon ulova.

Ministarstvo propisuje odgovarajuće mjere ublažavanja uticaja ribolovnih aktivnosti na vrste morskih sisara, morskih ptica i morskih gmizavaca iz člana 40 ovog zakona ili ograničenja upotrebe određenih ribolovnih alata koja će osigurati da se slučajan ulov tih vrsta svede na najmanju moguću mjeru ili eliminiše.

**Ulov ajkula i raža**

Član 41

Ribarska plovila koja slučajno ulove vrste ajkula i raža navedene u članu 38 st. 1 i 2 ovog zakona odmah se puštaju na slobodu neozlijeđene i žive.

Radi zaštite biodiverziteta i uslova životne sredine:

1. zabranjeno je svim ajkulama i ražama, prilikom držanja na plovilu, pretovara i iskrcaja otklanjati glavu, kožu i peraja;
2. zabranjeno je kupovati, nuditi na prodaju i prodavati peraja ajkule koja su otklonjena, zadržana na plovilu, pretovarena ili iskrcana suprotno ovom zakonu.

Izuzetno od stava 2 ovog člana, radi lakšeg skladištenja na plovilu, peraja ajkula mogu se djelimično prorezati i stisnuti uz trup, ali se ne smiju odstraniti sa trupa prije iskrcaja.

**Minimalne referentne veličine za očuvanje**

Član 42

Minimalne referentne veličine za očuvanje morskih vrsta primjenjuju se u svrhu:

1. osiguravanja zaštite nedoraslih jedinki morskih vrsta;
2. uspostavljanja područja za oporavak ribljih stokova;
3. određivanja minimalnih tržišnih veličina.

Minimalne referentne veličine za očuvanje morskih organizama i način mjerenja morskih organizama propisuje Ministarstvo.

**Naknada štete**

Član 43

Privredno društvo, preduzetnik ili fizičko lice koje obavljanjem ribolova ili drugom radnjom pričini štetu nad ribama i drugim morskim organizmima ili staništem i morskim ekosistemom dužno je da pričinjenu štetu nadoknadi.

Sredstva ostvarena od naknade štete uplaćuju se u budžet Crne Gore.

Visinu naknade štete i kriterijume za utvrđivanje naknade štete pričinjene nad ribama i drugim morskim organizmima iz stava 1 ovog člana propisuje Ministarstvo.

**Obaveza iskrcaja**

Član 44

Svi ulovi vrsta koje podliježu ograničenjima ulova i ulovi vrsta koje podliježu minimalnim veličinama iz člana 41 ovog zakona, uhvaćeni tokom ribolovnih aktivnosti u vodama Crne Gore ili od strane ribolovnih plovnih objekata pod zastavom Crne Gore izvan teritorijalnih voda Crne Gore u vodama koje nijesu pod suverenitetom ili jurisdikcijom drugih zemalja, donose se i zadržavaju na ribarskom plovilu, bilježe, iskrcavaju i količinski oduzimaju od kvota gdje je to potrebno, osim kad se koriste kao živi mamac.

Obaveza iskrcavanja iz stava 1 ovog člana ne primjenjuje se na:

1. vrste čiji je ribolov zabranjen;
2. vrste za koje Institut dostavi mišljenje o visokoj stopi preživljavanja, uzimajući u obzir karakteristike alata, ribarske prakse i karakteristike ekosistema;
3. ulovi koji spadaju pod *de minimis* izuzeća.

*De minimis* izuzeće primjenjuje se:

1. kada naučni dokazi pokazuju da je povećanje selektivnosti vrlo teško postići, ili
2. ukoliko se na osnovu analiza utvrdi da bi primjena obaveze iskrcaja iz stava 1 ovog člana dovela do nesrazmjernih troškova za rukovanje neželjenim ulovom.

Za vrste koje podliježu obavezi iskrcavanja kako je definisano u stavu 1 ovog člana, korišćenje ulova vrsta ispod najmanje referentne veličine za očuvanje ograničava se na svrhe koje nijesu direktna prehrana ljudi, uključujući riblje brašno, riblje ulje, hranu za kućne ljubimce, aditive u prehrani, farmaceutske proizvode i kozmetiku.

Za vrste koje ne podliježu obavezi iskrcavanja kako je definisano u stavu 1 ovog člana, ulovi vrsta ispod najmanje referentne veličine za očuvanje ne zadržavaju se na plovilu, već se bilježe u dnevnik ulova i odmah vraćaju u more.

Odredbe ovog člana ne odnose se na ulov plavoperajne tune i sabljarke.

Vrste na koje se odnosi obaveza iskrcaja, *de minimis* procenat za svaku vrstu i ostala izuzeća, kao i pojedinosti o sprovođenju obaveze iskrcavanja propisuje Ministarstvo.

**Mjere za smanjenje količine odbačenog ulova**

Član 45

Ministarstvo u saradnji sa naučnim instucijama može da sprovodi pilot-projekte za izbjegavanje neželjenog ulova sa ciljem istraživanja metoda za izbjegavanje, svođenje na najmanju moguću mjeru i uklanjanje neželjenog ulova.

Ako rezultati pilot-studija ili drugih naučnih savjeta upućuju na to da je neželjeni ulov značajan, Ministarstvo može uvesti dodatne mjere za smanjenje neželjenog ulova, pod uslovom da su te mjere u skladu sa ciljevima određenim u članu 9 ovog zakona i da su strožije od mjera na snazi.

U svrhu praćenja poštovanja obaveze iskrcavanja, Ministarstvo može propisati obavezu instalacije nadzornih kamera na ribarskim plovilima i/ili ukrcaj posmatrača ovlašćenih za kontrolu.

**Zaštitni pojas uzgajališta**

Član 46

Zabranjeno je privrednom društvu, preduzetniku i fizičkom licu obavljanje ribolova na uzgajalištu i na udaljenosti manjoj od 100 m od uzgojnih instalacija.

Zabranjeno je privrednom društvu, preduzetniku i fizičkom licu približavanje uzgajalištu na udaljenosti manjoj od 50 m.

Izuzetno od stava 1 ovog člana, u slučaju bijega ribe iz uzgojnih kaveza, Ministarstvo može, na zahtjev nosioca dozvole za akvakulturu, na području uzgajališta rješenjem dozvoliti obavljanje ribolova nosiocu dozvole za privredni ribolov, u svrhu vraćanja odbjegle ribe.

Izuzetno od stava 1 ovog člana, za potrebe zaštite proizvodnje školjaka od predatora, Ministarstvo može, na zahtjev nosioca dozvole za akvakulturu, rješenjem dozvoliti ribolov nosiocu dozvole za privredni ribolov unutar zaštitnog pojasa uzgajališta, određenim ribolovnim alatima, načinima ribolova i u određenom periodu.

Izuzetno od stava 1 ovog člana, uz saglasnost nosioca dozvole za akvakulturu, dozvoljeno je obavljanje ribolova u naučne svrhe i ribolova u nastavne svrhe.

Izuzetno od stava 1 ovog člana, uz saglasnost nosioca dozvole za uzgoj ribe u akvakulturi, Ministarstvo može nosiocu dozvole za uzgoj školjaka u akvakulturi rješenjem dozvoliti skidanje obraštaja školjaka sa uzgojnih instalacija uzgajališta ribe isključivo u svrhu daljeg uzgoja, uz uslov da je vrsta školjaka koja se tako koristi upisana u njegovu dozvolu za akvakulturu.

**Ribarska flota Crne Gore**

Član 47

Sva ribarska plovila koja se koriste u privrednom ribolovu moraju da budu upisana u Registar ribarske flote.

Registar ribarske flote Crne Gore sa svim događajima povezanim sa ribarskim plovilom vodi Ministarstvo u elektronskom obliku u okviru Ribarskog informacionog sistema.

Ministarstvo će osigurati ograničeni pristup javnosti Registru flote.

Na zahtjev vlasnika plovila, Ministarstvo izdaje izvod iz Registra ribarske flote.

Sadržinu Registra ribarske flote, podatke iz Registra dostupne javnosti, uslove o ulascima i izlascima iz ribarske flote, način vođenja evidencije o ulascima i izlascima iz ribarske flote, kao i statusu plovila nakon tih događaja, sadržinu izvoda iz Registra ribarske flote i način izdavanja izvoda propisuje Ministarstvo.

Ministarstvo omogućava da podaci o ribarskoj floti Crne Gore budu dostupni međunarodnim organizacijama kojih je Crna Gora punopravna članica, na zahtjev i prema pravilima koja propisuje takva međunarodna organizacija.

**Kapacitet ribarske flote Crne Gore**

Član 48

Ukupan kapacitet ribarske flote predstavlja zbir bruto registarskih tona (GT) i zbir snage pogonskih motora (kW) ribarskih plovila koji se koriste u privrednom ribolovu i koji su upisani u Ribarski informacioni sistem.

Maksimalni kapacitet ribarske flote, maksimalni kapacitet flote iznad 15 metara dužine preko svega i maksimalni kapacitet flote koja podliježe ograničenju kapaciteta u skladu sa odredbama propisa koje donose međunarodne organizacije kojih je Crna Gora punopravna članica određuje Ministarstvo.

Osim odredbi iz stava 1 i 2 ovog člana, kapacitet flote iznad 15 metara dužine preko svega i flote koja podliježe ograničenju kapaciteta u skladu sa odredbama propisa koje donose međunarodne organizacije kojih je Crna Gora punopravna članica Ministarstvo određuje i u broju plovila.

**Izvještaj o floti**

Član 49

Ministarstvo se obavezuje da, najkasnije do 31. maja tekuće za prethodnu godinu, pripremi izvještaj o ribolovnoj floti (u daljem tekstu: Izvještaj o floti) kojim se daje prikaz uravnoteženosti flote u odnosu na ribolovne mogućnosti.

Ministarstvo je dužno da obezbijedi da je kapacitet ribolovne flote uravnotežen u odnosu na ribolovne mogućnosti, te da ne uzrokuje prekomjerno iskorišćavanje raspoloživih resursa i prekomjerni ribolovni napor u ribolovnom moru.

Ukoliko se utvrdi da je narušena ravnoteža iz stava 2 ovog člana, Ministarstvo je dužno da donese akcioni plan za uspostavljanje ravnoteže između kapaciteta ribolovne flote i ribolovnih mogućnosti, koji je sastavni dio Izvještaja o floti.

Finansijska sredstva za realizaciju akcionog plana iz stava 3 ovog člana obezbjeđuju se iz Budžeta.

Izvještaj iz stava 1 ovog člana objavljuje se na zvaničnoj internet stranici Ministarstva.

Sadržinu izvještaja iz stava 1 ovog člana propisuje Ministarstvo.

**Kontrola snage motora i tonaže ribarskih plovila**

Član 50

Zabranjeno je obavljati ribolov ulovnim ribarskim plovilom koje je opremljeno motorom čija je snaga veća od one koja je navedena u dozvoli za ribolov.

Za novi pogonski motor, zamjenski pogonski motor i tehnički izmijenjeni pogonski motor ribarskih plovila Ministarstvo izdaje službeni sertifikat kojim potvrđuje da motor ne može razviti najveću stalnu snagu veću od one koja je navedena u sertifikatu.

Osim pogonskih motora ribarskih plovila iz stava 2 ovog člana, Ministarstvo kontroliše i izdaje sertifikat ribarskim plovilima kod kojih je snaga pogonskog motora veća od 120 kilovata (kW), osim plovilima pomoću kojih se isključivo koriste pasivni ribolovni alati, pomoćnim plovilima i plovilima koja se koriste isključivo u akvakulturi.

Ministarstvo može povjeriti sertifikovanje snage motora klasifikacionim društvima koja su dovoljno stručno osposobljena za tehničko ispitivanje snage motora.

Troškove povezane sa sertifikovanjem snage motora Ministarstvo može naplatiti od vlasnika ribarskih plovila.

Vlasnik plovila dužan je da omogući i sarađuje tokom sprovođenja mjerenja fizičke snage motora na ribarskom plovilu.

Ministarstvo može, na osnovu analize rizika, odrediti plovila opremljena brodskim pogonskim motorima sertifikovane snage motora veće od 221 kW, a koja upotrebljavaju povlačni ribolovni alat i koja predstavljaju visoki rizik od neusklađenosti u pogledu snage motora, i za njih propisati opremanje trajno ugrađenim sistemima koji kontinuirano mjere i evidentiraju snagu motora.

Zabranjeno je obavljati ribolov ribarskim plovilom čija je tonaža veća od navedene u dozvoli za privredni ribolov.

Ministarstvo, na osnovu analize rizika, donosi plan uzorkovanja plovila za provjeru snage motora ribarskih plovila, postupak administrativne i fizičke provjere snage motora i provjere tonaže ribarskih plovila.

**Obilježavanje ribarskog plovila**

Član 51

U ribolovu se smiju koristiti samo ribarska plovila koja su propisno obilježena spoljašnjom oznakom.

Slova i brojevi spoljašnje oznake koji su istaknuti na trupu ribarskog plovila ne smiju se moći ukloniti i ne smiju se brisati, mijenjati, prekrivati, skrivati ili biti nečitljivi.

Visinu i širinu slova i brojeva spoljašnje oznake i način isticanja propisuje Ministarstvo.

**Nacionalni program prikupljanja podataka u ribarstvu**

Član 52

Radi praćenja ostvarivanja ciljeva ovog zakona, kao i sprovođenja usvojenih strateških planova i/ili planova upravljanja, Ministarstvo donosi Nacionalni program prikupljanja podataka u ribarstvu.

Nacionalni program prikupljanja podataka sadrži plan prikupljanja bioloških, tehničkih, društveno-ekonomskih podataka i podataka o životnoj sredini potrebnih za upravljanje ribarstvom.

Ministarstvo upravlja podacima i osigurava njihovu dostupnost krajnjim korisnicima na njihov zahtjev.

Ministarstvo je zaduženo za sklapanje odgovarajućih ugovora za sprovođenje godišnjeg Nacionalnog programa prikupljanja podataka.

Podaci koji se prikupljaju u okviru Nacionalnog programa prikupljanja podataka omogućavaju:

1. ocjenu stanja iskorišćavanih morskih resursa;
2. ocjenu nivoa ribolova i efekta koji imaju ribolovne aktivnosti na morske biološke resurse i morske ekosisteme;
3. ocjenu društveno-ekonomske efikasnosti ribarstva, marikulture i prerađivačke industrije.

Ministarstvo osigurava da podaci koji se prikupljaju:

1. budu tačni, pouzdani i blagovremeno dostavljeni;
2. nijesu prikupljeni na način koji podrazumijeva dupliciranje prikupljanja podataka;
3. budu sigurno sačuvani i zaštićeni;
4. budu blagovremeno dostupni krajnjim korisnicima.

Ministarstvo na godišnjem nivou izrađuje izvještaj o sprovođenju Nacionalnog programa prikupljanja podataka.

Ministarstvo imenuje nacionalnu kontakt osobu zaduženu za koordinaciju pitanja vezanih za Nacionalni program prikupljanja podataka.

Sadržinu Nacionalnog programa iz stava 1 ovog člana i sadržinu izvještaja iz stava 7 ovog člana propisuje Ministarstvo.

**Dostavljanje socio-ekonomskih podataka**

Član 53

Za potrebe prikupljanja socio-ekonomskih podataka u okviru Nacionalnog programa prikupljanja podataka, privredna društva, preduzetnici i fizička lica na koje se ovaj zakon odnosi dužna su da Ministarstvu na propisanim obrascima i u propisanom roku dostavljaju tačne i potpune knjigovodstvene i druge podatke o finansijskim i poslovnim aktivnostima u ribolovu i preradi proizvoda ribarstva.

Način prikupljanja podataka, rokove i obrasce iz stava 1 ovog člana propisuje Ministarstvo.

**Analiza podataka**

Član 54

Ministarstvo osigurava računarsku bazu u svrhu potvrđivanja podataka evidentiranih u skladu sa ovim zakonom, kao i sistem potvrđivanja podataka.

Svi podaci evidentirani u skladu s ovim zakonom moraju biti tačni, potpuni i dostavljeni u propisanom roku.

To se odnosi na obavljanje unakrsne provjere, kao i analizu i provjeru podataka pomoću računarskih algoritama i drugih automatizovanih mehanizama koji se odnose na:

1. podatke sistema za praćenje plovila;
2. podatke o ribolovnim aktivnostima, posebno one iz dnevnika ulova, iskrcajne deklaracije, prekrcajne deklaracije i prethodnog obavještenja;
3. podatke navedene u prekrcajnim deklaracijama, transportnim dokumentima i prodajnim listovima;
4. podatke navedene u dozvolama za ribolov, autorizacijama i odobrenjima za ribolov;
5. podatke iz zapisnika o inspekcijskom nadzoru;
6. podatke o snazi motora.

Prema potrebi se unakrsno kontrolišu, analiziraju i provjeravaju i sljedeći podaci:

1. podaci sistema za otkrivanje plovila;
2. podaci o opažanjima;
3. podaci koji se odnose na međunarodne sporazume o ribarstvu;
4. podaci o ulascima u ribolovna područja, morska područja na koja se primjenjuju posebna pravila o pristupu vodama i resursima, područja koja regulišu regionalne organizacije za upravljanje u ribarstvu i slične organizacije te u ribolovne vode druge zemlje, kao i podaci o izlascima iz tih područja;
5. podatke sistema automatske identifikacije plovila.

Sistem potvrđivanja podataka omogućava da se odmah otkrije svaka nepodudarnost, greška i nedostatak informacija.

Ministarstvo osigurava da svaka nepodudarnost otkrivena sistemom potvrđivanja podataka bude jasno prikazana u bazi podataka.

U bazi podataka se moraju takođe označiti svi podaci koji su bili ispravljeni i navesti razlog izmjene.

Ako se utvrdi nepodudarnost podataka, Ministarstvo obavlja potrebne istrage i, ako postoje razlozi za sumnju da je počinjen prekršaj, preduzima potrebne mjere.

Ministarstvo osigurava da u bazama podataka budu jasno vidljivi datumi prijema, unosa i potvrđivanja podataka, kao i datumi preduzimanja daljih mjera u slučaju otkrivenih nepodudarnosti.

Ako se podaci iz stava 2 ovog člana ne pošalju elektronskim putem, moraju se bez odlaganja ručno unijeti u bazu podataka.

Ministarstvo uspostavlja nacionalni plan sprovođenja sistema potvrđivanja podataka, koji obuhvata podatke iz st. 3 i 4 ovog člana, kao i dalje mjere u slučaju nepodudarnosti.

Plan se izrađuje na osnovu analize rizika.

Planom se određuje redoslijed potvrđivanja podataka i unakrsnih provjera, kao i daljih mjera u slučaju nepodudarnosti.

**Vlasništvo nad informacijama**

Član 55

Vlasništvo nad informacijama, pristup podacima, čuvanje, korišćenje, evidentiranje i zaštita podataka i njihova dostupnost vrši se u skladu sa zakonom kojim se uređuje zaštita podataka.

**Ovlašćeni posmatrači**

Član 56

Ministarstvo rješenjem imenuje ovlašćene naučne posmatrače i ovlašćene posmatrače zadužene za kontrolu (u daljem tekstu: ovlašćeni posmatrači), na zahtjev fizičkog lica – kandidata na određeni period.

Imenovanim ovlašćenim posmatračima iz stava 1 ovog člana Ministarstvo izdaje službenu legitimaciju.

Fizičko lice kandidat za obavljanje poslova ovlašćenog naučnog posmatrača uz zahtjev iz stava 1 ovog člana dostavlja dokaz o ugovornom radnom odnosu sa Institutom.

Dokumentacija kojom se potvrđuje ispunjavanje uslova za obavljanje poslova posmatrača propisuje Ministarstvo.

Ministarstvo vodi registar rješenja ovlašćenih posmatrača u elektronskom obliku.

Zapovjednik ribarskog plovila dužan je da ispuni sve potrebne uslove za ukrcaj i siguran rad ovlašćenih posmatrača, koje propisuje ministarstvo nadležno za poslove pomorstva.

Program rada i program edukacije donosi Ministarstvo.

Ministarstvo ukida imenovanje iz stava 1 ovog člana u slučaju:

1. utvrđenih neusklađenosti u postupanju ovlašćenog posmatrača tokom prikupljanja podataka ili sprovođenja kontrole;
2. prestankom potrebe za ovlašćenim posmatračima prije isteka roka važenja rješenja iz stava 1 ovog člana.

Uslove za imenovanje ovlašćenih posmatrača, zadatke i program rada i izvještajne obaveze ovlašćenih posmatrača propisuje Ministarstvo.

**Ribarski monitoring centar**

Član 57

Ribarski monitoring centar prati ribolovne aktivnosti i ribolovni napor ribarskih plovila koja plove pod zastavom Crne Gore, bez obzira na to u kojim vodama djeluju ili u kojoj se luci nalaze, kao i ribarskih plovila koja plove pod zastavom drugih država u vodama pod suverenitetom ili jurisdikcijom Crne Gore.

U cilju praćenja ribolovnih aktivnosti i ribolovnog napora ribarskih plovila iz stava 1 ovog člana, Ribarski monitoring centar vrši:

1. podršku korisnicima Ribarskog informacionog sistema;
2. praćenje ulaska ribarskih plovila u određena područja i izlaska iz njih;
3. praćenje evidencije ribolovnih aktivnosti;
4. sprovođenje pravila primjenljivih u slučaju tehničkog ili komunikacionog kvara ili prestanka rada uređaja za praćenje plovila;
5. sprovođenje mjera koje treba preduzeti u slučaju neprimanja podataka o poziciji i kretanju ribarskih plovila.

Ribarski monitoring centar je opremljen alarmnim sistemom, odnosno elektronskom opremom koja omogućava automatsku obradu podataka, analizu, kontrolu, notifikacije, utvrđivanje anomalija i elektronski prenos podataka i praćenje podataka sedam dana nedjeljno i 24 sata dnevno, čime se osigurava praćenje plovila u stvarnom vremenu i primjena mjera.

**Sistemi praćenja plovila**

Član 58

Ministarstvo uspostavlja sistem za praćenje plovila (eng. VMS – vessel monitoring system) koji upotrebljava za prikupljanje i analizu podataka o poziciji plovila, kontinuirano praćenje pozicije i kretanja ribarskih plovila koja plove pod zastavom Crne Gore, kao i stranih ribarskih plovila u svojim ribolovnim vodama.

Svako ribarsko plovilo iz stava 1 ovog člana mora imati ugrađen funkcionalan uređaj za praćenje plovila koji automatskim prenosom podataka iz stava 1 ovog člana u redovnim vremenskim intervalima prikuplja i prenosi podatke Ribarskom monitoring centru satelitskom vezom ili zemaljskom mobilnom mrežom ili drugom sličnom tehnologijom.

Zapovjednik ribarskog plovila dužan je osigurati stalno funkcionisanje uređaja za praćenje i prenos podataka, a posebno:

1. da se podaci iz stava 1 ovog člana ni na koji način ne mijenjaju;
2. da antenu ili antene povezane s uređajem za praćenje po specifikaciji proizvođača ništa ne ometa, da nijesu isključene ili na bilo koji drugi način blokirane;
3. da se ne prekine električno napajanje uređaja za praćenje;
4. da se uređaj za praćenje ne ukloni s plovila;
5. da je uređaj za praćenje zaštićen od unosa ili prikaza pogrešnih pozicija.

Zabranjeno je uništiti, oštetiti, onesposobiti ili na drugi način ometati rad uređaja za praćenje.

Izuzetno od stava 3 tačke 4 ovog člana, uklanjanje instaliranog uređaja za praćenje sa plovila Ministarstvo može dozvoliti u cilju njegove popravke ili zamjene.

Zabranjen je ulazak stranom ribarskom plovilu u ribolovno more Crne Gore bez funkcionalnog sistema za praćenje plovila i slanja podataka iz stava 1 ovog člana Ribarskom monitoring centru.

Ako se ribarsko plovilo Crne Gore nalazi u vodama druge države, dužno je slati podatke iz stava 1 ovog člana Ribarskom monitoring centru obalne države.

Električno napajanje uređaja za praćenje mora biti na propisan način plombirano, a plomba se ne smije neovlašćeno skidati sa uređaja.

U slučaju tehničke neispravnosti ili nefunkcionalnosti uređaja za praćenje, zapovjednik ribarskog plovila ili njegov predstavnik dužan je od trenutka kad je događaj otkriven odgovarajućim telekomunikacionim sredstvom svaka 4 sata slati Ribarskom monitoring centru koordinate zadnje pozicije ribarskog plovila.

Ribarski monitoring centar unosi geografske pozicije iz stava 10 ovog člana u bazu podataka VMS odmah po njihovom prijemu.

Ručno uneseni podaci VMS moraju se u bazi podataka jasno razlikovati od automatskih poruka.

Zabranjeno je ribarskom plovilu napuštanje luke ako nema instaliran uređaj za praćenje koji je u punoj funkciji.

Nakon tehničkog kvara ili prestanka rada uređaja za praćenje, ribarsko plovilo smije napustiti luku tek kada Ministarstvo potvrdi da uređaj za praćenje koji je na njemu instaliran ponovo ispravno radi.

Izuzetno od stava 15 ovog člana, Ministarstvo može dopustiti ribarskim plovilima Crne Gore odlazak iz luke sa neispravnim uređajem za praćenje ako odlaze radi njegove popravke ili zamjene.

Pri sumnji da uređaj za praćenje koji je instaliran na ribarskom plovilu ne radi ili da je pokvaren, Ribarski monitoring centar nastoji o tome što prije obavijestiti zapovjednika plovila ili njihove predstavnike.

Troškove nabavke uređaja, njegovog instaliranja i održavanja snosi Ministarstvo.

Tip i karakteristike uređaja za praćenje, postupak zamjene i skidanja uređaja za praćenje, vremenske intervale slanja podataka, način praćenja, način prenosa podataka, način plombiranja i prihvatljiva telekomunikaciona sredstva iz stava 9 ovog člana propisuje Ministarstvo.

**Sistemi automatske identifikacije plovila**

Član 59

Ribarska plovila ukupne dužine veće od 10 metara moraju biti opremljena sistemom automatske identifikacije (eng. AIS – automatic identification system) koji ispunjava međunarodne standarde u skladu sa propisima o sigurnosti plovidbe.

Zapovjednik ribarskog plovila dužan je održavati AIS u funkciji.

Zapovjednik ribarskog plovila u izuzetnim okolnostima može isključiti AIS ako smatra da postoji neposredna opasnost od ugrožavanja sigurnosti ili zaštite posade.

Ako se AIS isključi u skladu sa stavom 3 ovog člana, zapovjednik o toj mjeri i razlogu za nju obavještava Ribarski monitoring centar i, prema potrebi, nadležna tijela obalne države.

Kad situacija iz stava 3 ovog člana prestane, zapovjednik plovila ponovo pokreće AIS.

Ministarstvo podatke iz AIS-a koristi za unakrsne provjere podataka sa drugim dostupnim podacima o praćenju plovila.

 **Razmjena VMS i AIS podataka**

 Član 60

Za potrebe pomorske sigurnosti i zaštite, nadzora državne granice, zaštite morske životne sredine i sprovođenja propisa, podaci iz čl. 58 i 59 ovog zakona stavljaju se na raspolaganje drugim državnim tijelima i nadležnim tijelima drugih država koja učestvuju u operacijama nadzora, na osnovu zahtjeva.

**Daljinsko elektronsko praćenje**

Član 61

Radi kontrole usklađenosti sa obavezom iskrcavanja, na osnovu procjene rizika, Ministarstvo može za ribarska plovila odrediti obavezu praćenja i kontrole ribolovne aktivnosti i pomoću sistema daljinskog elektronskog praćenja (eng. REM – remote eletronic monitoring).

Sistem REM uključuje kamere na ribarskim plovilima, kao i druge instrumente i/ili opremu.

Vlasnik ili zakupac ribarskog plovila koji je nosilac dozvole za privredni ribolov dužan je omogućiti instalaciju sistema REM Ministarstvu ili licu koje ovlasti Ministarstvo.

Zapovjednik ribarskog plovila osigurava da su podaci iz sistema REM na raspolaganju Ministarstvu.

Ne dovodeći u pitanje relevantna pravila o zaštiti ličnih podataka, podaci iz sistema REM mogu se na osnovu zahtjeva staviti na raspolaganje drugim obalnim državama u slučaju ribolovnih aktivnosti ribarskog plovila zastave Crne Gore u vodama pod jurisdikcijom i suverenitetom te obalne države.

Uslove za plovila koja podliježu obavezi iz stava 1 ovog člana propisuje Ministarstvo.

**VI. EVIDENCIJA ULOVA**

**Ispunjavanje dnevnika ulova**

Član 63

Nosilac dozvole za ribolov bez plovila ili zapovjednik ribarskog plovila vodi dnevnik ulova u elektronskoj formi radi evidentiranja ribolovnih aktivnosti.

Dopušteno odstupanje procijenjenih količina proizvoda ribarstva zadržanih na plovilu, izraženih u kilogramima, evidentiranih u dnevniku ulova, u odnosu na iskrcane količine ili rezultate inspekcijskog nadzora iznosi 10 % po svakoj vrsti.

Izuzetno od stava 2 ovog člana, za količine vrsta zadržanih na plovilu koje ne premašuju 100 kg u ekvivalentu žive mase dopušteno je odstupanje od 20 % po svakoj vrsti.

Izuzetno od st. 2 i 3 ovog člana, ulove male pelagične ribe dozvoljeno je iskrcavati nerazvrstane, uz uslov da se iskrcavaju na posebnim iskrcajnim mjestima koje odredi Ministarstvo.

# Zapovjednik ribarskog plovila u slučaju izgubljenog ribolovnog alata dužan je evidentirati u dnevnik ulova koordinate na kojima je alat izgubljen.

Ministarstvo može propisati konverzione faktore za pretvaranje mase uskladištene ili prerađene ribe u živu masu za potrebe vođenja dnevnika ulova.

U slučaju ulova vrsta iz čl. 39 ovog zakona, u dnevnik ulova evidentiraju se informacije o procjeni količine slučajnog ulova i puštanju svake vrste, izražene u kilogramima žive mase i/ili broju jedinki, kao i statusu ulovljene jedinke u trenutku puštanja.

Zapovjednik ribarskog plovila, odnosno nosilac dozvole u slučaju ribolova bez plovila odgovoran je za tačnost podataka evidentiranih u dnevnik ulova.

Sadržaj dnevnika ulova, vrsta i način evidentiranja informacija o izgubljenom ribolovnom alatu, izuzeća od dopuštenih odstupanja zadržanih količina proizvoda ribarstva, način vođenja evidencije o ribolovnim aktivnostima, polasku u ribolov i povratku iz ribolova, faktore konverzije po vrstama, kao i posebne odredbe za ispunjavanje dnevnika ulova za ribolov na koji se primjenjuje režim upravljanja ribolovnim naporom propisuje Ministarstvo.

**Dostava dnevnika ulova**

Član 64

Dnevnik ulova dostavlja se u propisanom elektronskom obliku Ministarstvu:

1. nakon posljednje ribolovne operacije u svakom pojedinačnom ribolovnom putovanju i prije ulaska u luku ili iskrcajno mjesto;
2. najmanje jednom dnevno u slučaju višednevnog ribolovnog putovanja;
3. na zahtjev Ministarstva ili lica ovlašćenih za kontrolu ribarstva.

Izuzetno od stava 1 tačke 1 ovog člana, zapovjednici ribarskih plovila dužine manje od 10 metara preko svega dostavljaju podatke o evidenciji ulova elektronskim putem nakon završetka posljednje ribolovne operacije, a prije početka iskrcaja.

**Prethodno obavještenje**

Član 65

Zapovjednici ribarskih plovila dužine 10 metara preko svega ili više, kao i autorizovanih plovila iz člana 22 ovog zakona bez obzira na njihovu dužinu, četiri sata prije procijenjenog vremena uplovljavanja u iskrcajno mjesto Ministarstvu dostavljaju elektronskim putem prethodno obavještenje.

Izuzetno od stava 1 ovog člana, Ministarstvo određuje kategorije ribarskih plovila za koje je rok za slanje prethodnog obavještenja iz stava 1 ovog člana jedan sat prije dolaska na iskrcajno mjesto.

Ministarstvo može propisati vrste morskih organizama i/ili oblike ribolova za koje je potrebno prethodno odobriti iskrcaj.

Ako se ulovi ostvare u periodu između trenutka prethodnog obavještenja i uplovljavanja u luku, o tim dodatnim ulovima obavještava se u drugom prethodnom obavještenju.

Oblik, sadržaj i način slanja prethodnog obavještenja propisuje Ministarstvo.

**Iskrcajna deklaracija**

Član 66

Zapovjednik ribarskog plovila, odnosno nosilac dozvole u slučaju ribolova bez plovila ispunjava iskrcajnu deklaraciju u elektronskom obliku i dostavlja Ministarstvu što je moguće prije, a najkasnije 24 sata nakon završetka vaganja.

Zapovjednik ribarskog plovila, odnosno nosilac dozvole u slučaju ribolova bez plovila odgovoran je za tačnost podataka zabilježenih u iskrcajnoj deklaraciji.

Obrazac i sadržaj iskrcajne deklaracije propisuje Ministarstvo.

**Prekrcaj ulova**

Član 67

Zabranjen je prekrcaj proizvoda ribarstva na moru sa jednog ribarskog plovila na drugo plovilo.

Prekrcaj proizvoda ribarstva sa jednog ribarskog plovila na drugo plovilo može se obavljati samo uz prisustvo inspektora za ribarstvo, na mjestima za prekrcaj koja odredi Ministarstvo.

Kada se obavlja prekrcaj iz stava 2 ovog člana, zapovjednik ribarskog plovila sa kojeg se vrši prekrcaj i zapovjednik ribarskog plovila na koji se vrši prijem dužni su ispuniti prekrcajnu deklaraciju u kojoj navode sve količine svake prekrcane vrste.

Zapovjednici ribarskih plovila uključenih u prekrcaj dostavljaju prekrcajnu deklaraciju Ministarstvu što je moguće prije, a najkasnije 24 sata nakon završetka prekrcaja.

Odredbe iz stava 2 ovog člana ne odnose se na prekrcaj na moru sa plovila za tegljenje ili sa plivarice tunolovke na plovila za prevoz mrtve tune koja su registrovana u odgovarajući registar.

Obrazac prekrcajne deklaracije i način slanja propisuje Ministarstvo.

**Iskrcajna mjesta**

Član 68

Iskrcaj proizvoda ribarstva sa ribarskih plovila vrši se samo na mjestima iskrcaja.

Izuzetno od stava 1 ovog člana, iskrcaj na određenim iskrcajnim mjestima vrši se i sa plovila u sportsko-rekreativnom ribolovu za vrste za koje je propisana obaveza iskrcaja na određenim iskrcajnim mjestima.

Ulovi ostvareni pridnenim povlačnim mrežama kočama, okružujućim mrežama plivaricama, obalnim mrežama potegačama, plutajućim parangalima, kao i ulovi plavoperajne tune i sabljarke iskrcavaju se samo na određenim iskrcajnim mjestima.

Ministarstvo može propisati obavezu iskrcavanja na određenim iskrcajnim mjestima i drugih vrsta ili ulova iz drugih segmenata flote.

Vlada određuje iskrcajna mjesta i njihovu namjenu.

Za iskrcajna mjesta iz stava 3 i 4 ovog člana, Vlada određuje koordinate, radno vrijeme i kontakt podatke odgovornog lica.

**VII. STRANA RIBARSKA PLOVILA**

**Pristup lukama stranih ribarskih plovila**

Član 69

Ministarstvo uspostavlja režim inspekcijskih nadzora stranih ribarskih plovila koja pristaju u lukama Crne Gore.

Pristup lukama, pružanje lučkih usluga, kao i obavljanje operacija iskrcaja ili prekrcaja u lukama zabranjuje se stranim ribarskim plovilima koja ne ispunjavaju zahtjeve iz člana 63 ovog zakona.

Izuzetno od stava 2 ovog člana, pristup lukama se dozvoljava u slučajevima više sile ili nevolje u smislu člana 18 UNCLOS-a (viša sila ili nevolja), i to samo za usluge koje su neophodne za rješavanje takvih situacija.

**Prethodno obavještenje za strana ribarska plovila**

Član 70

Zapovjednici stranih ribarskih plovila ili njihovi predstavnici dostavljaju Ribarskom monitoring centru barem tri radna dana prije očekivanog vremena dolaska u luku, sljedeće podatke:

1. identifikaciju plovila;
2. naziv odredišne određene luke i svrhu pristajanja, iskrcaja, prekrcaja ili pristupa uslugama;
3. autorizaciju za ribolov ili, prema potrebi, autorizacija za podršku ribolovnim operacijama ili za prekrcaj proizvoda ribarstva;
4. datume izlaska u ribolov;
5. očekivani datum i vrijeme dolaska u luku;
6. količinu svake vrste koja je zadržana na plovilu ili, prema potrebi, negativni izvještaj;
7. zonu ili zone u kojima je ostvaren ulov ili gdje se obavio prekrcaj, bilo u vodama Crne Gore ili na otvorenom moru;
8. količinu svake vrste koja se treba iskrcati ili prekrcati.

Ako se na stranom ribarskom plovilu nalaze proizvodi ribarstva, obavještenju iz stava 1 ovog člana prilaže se ovjerena potvrda o ulovu ili dokumentacija o ulovu iz programa nadzora u luci koje su donijele regionalne organizacije za upravljanje u ribarstvu, ako je primjenljivo.

Zapovjednici stranih ribarskih plovila ili njihovi predstavnici izuzimaju se od obaveze dostavljanja podataka iz stava 1 tačaka 1, 3, 4, 7 i 8 ovog člana, ako je potvrda o ulovu ovjerena u skladu sa članom 77 ovog zakona za cjelokupni ulov koji će se iskrcati ili prekrcati na području Crne Gore.

**Odobrenje za pristup luci**

Član 71

Stranom ribarskom plovilu odobrava se pristup luci samo ako su podaci navedeni u članu 63 stav 1 ovog zakona potpuni ili ako im je priložena potvrda ili dokumentacija iz stava 2 člana 63 ovog zakona.

Odobrenje za početak operacija iskrcaja ili prekrcaja u luci podložno je provjeri kako bi se utvrdila cjelovitost dostavljenih podataka.

Izuzetno od st. 1 i 2 ovog člana, Ministarstvo može odobriti pristup luci i obavljanje iskrcaja i prekrcaja kada podaci nijesu potpuni ili se čeka na njihov pregled ili provjeru, ali u takvim slučajevima zadržava proizvode ribarstva uskladištene pod nadzorom.

Proizvodi ribarstva se puštaju u prodaju, preuzimaju ili prevoze tek kada se prime podaci navedeni u članu 63 stavu 1 ili se završi postupak pregleda ili provjere.

Ministarstvo može zaplijeniti i uništiti proizvode ribarstva ako se postupak iz stava 3 ovog člana ne završi u roku od 14 dana od iskrcaja.

Trošak skladištenja i uništenja proizvoda ribarstva iz stava 3 ovog člana snose korisnici stranog ribarskog plovila.

**Evidencija operacija iskrcaja ili prekrcaja**

Član 72

Zapovjednici stranih ribarskih plovila ili njihovi predstavnici dostavljaju elektronskim putem prije operacija iskrcaja ili prekrcaja, Ministarstvu iskrcajnu ili prekrcajnu deklaraciju u kojoj navode količinu proizvoda ribarstva koji se trebaju iskrcati ili prekrcati, razvrstanih po vrstama, te datum/e i mjesto svakog ulova.

Zapovjednici plovila i njihovi predstavnici smatraju se odgovornim za tačnost podataka u deklaracijama.

Ministarstvo čuva deklaracije iz stava 1 ovog člana, tokom perioda od tri godine.

**Inspekcijski nadzor stranih ribarskih plovila u luci**

Član 73

Iskrcaj i prekrcaj proizvoda ribarstva sa stranih ribarskih plovila može se sprovesti samo uz prisustvo inspektora za ribarstvo.

Postupak inspekcijskog nadzora obavlja se u skladu sa članom 98 ovog zakona.

**Postupak u slučaju prekršaja**

Član 74

Ako nalazi inspekcije pružaju dokaze da se, prema čl. 110 i 111, ribarsko plovilo bavi NNN ribolovom, Ministarstvo ne dopušta takvom plovilu iskrcavanje ili prekrcavanje ulova.

Ministarstvo odluku o odbijanju iskrcaja ili prekrcaja, zajedno sa kopijom zapisnika, odmah dostavlja nadležnom tijelu države zastave pregledanog ribarskog plovila.

U slučaju kad je pregledano ribarsko plovilo učestvovalo u operacijama prekrcaja, kopiju dostavljaju državi ili državama zastave plovila sa kojih je obavljen prekrcaj.

**VIII. UVOZ PROIZVODA RIBARSTVA**

**Potvrda o ulovu**

Član 75

Zabranjuje se uvoz u Crnu Goru proizvoda ribarstva dobijenih nezakonitim, neprijavljenim i neregulisanim ribolovom (u daljem tekstu: NNN ribolov).

Proizvodi ribarstva mogu se uvoziti u Crnu Goru samo ako ih prati potvrda o ulovu.

Potvrdu o ulovu iz stava 2 ovog člana ovjerava država zastave ribarskog plovila ili ribarskih plovila koja su ostvarila ulov iz kojeg su dobijeni proizvodi ribarstva.

Potvrdu iz stava 3 ovog člana obavezno prati i propisana dokumentacija.

U slučaju izvoza ili ponovnog izvoza proizvoda ribarstva iz Crne Gore, potvrdu o ulovu izdaje Ministarstvo na zahtjev nosioca dozvole za obavljanje privrednog ribolova ili ovlašćenog lica iz odobrenog objekta iz kojeg se obavlja ponovni izvoz.

Popis proizvoda ribarstva na koje se odnosi potvrda o ulovu, sadržaj potvrde o ulovu, dokumentacija uz potvrdu o ulovu, popis NNN plovila, popis nekooperativnih zemalja, kao i način i uslove za izdavanje potvrde o ulovu za proizvode ribarstva iz Crne Gore propisuje Ministarstvo.

**Podnošenje i kontrola potvrde o ulovu**

Član 76

Uvoznik dostavlja ovjerenu potvrdu o ulovu Ministarstvu barem tri radna dana prije predviđenog vremena dolaska na mjesto ulaska na područje Crne Gore.

**Provjere potvrde o ulovu**

Član 77

Provjere mogu uključivati pregled proizvoda, provjere podataka na deklaracijama te postojanje i vjerodostojnost isprava, pregled računa privrednih subjekata i ostale evidencije, pregled prevoznih sredstava, uključujući kontejnere i skladišta za proizvode te sprovođenje službenih istraga i ostalih sličnih radnji, uz inspekciju stranih ribarskih plovila u luci u skladu sa članom 66 ovog zakona.

Ministarstvo propisuje analizu rizika za provjere iz stava 1 ovog člana.

Provjere se u svakom slučaju sprovode ako:

* 1. Ministarstvo ima osnove za sumnju u vjerodostojnost same potvrde o ulovu, pečata ovjere ili potpisa odgovarajućeg tijela države zastave;
	2. Ministarstvo ima podatke koji dovode u pitanje usklađenost ribarskog plovila sa primjenljivim propisima ili mjerama za očuvanje i upravljanje;
	3. su ribarska plovila, ribarska preduzeća ili bilo koji drugi subjekti prijavljeni u vezi sa pretpostavljenim NNN ribolovom, uključujući ona ribarska plovila koja su prijavljena regionalnoj organizaciji za upravljanje u ribarstvu;
	4. su države zastave ili zemlje koje ponovo izvoze bile prijavljene regionalnoj organizaciji za upravljanje u ribarstvu;
	5. je objavljeno upozoravajuće obavještenje.

Za potrebe provjere, Ministarstvo može zatražiti pomoć nadležnih tijela države koja je potvrdila potvrdu o ulovu na osnovu zahtjeva.

U zahtjevu za pomoć iz stava 5 ovog člana navode se razlozi zbog kojih Ministarstvo ima osnovane sumnje u valjanost potvrde o ulovu, izjava koje se u njemu nalaze i/ili u ispunjavanje mjera za očuvanje i upravljanje, uz kopije potvrda o ulovu i svih podataka ili isprava koji upućuju na to da su podaci u potvrdi netačni.

Postupak provjere iz stava 5 ovog člana mora se završiti u roku od 15 dana od datuma slanja zahtjeva za provjeru.

U slučaju da nadležna tijela dotične države zastave ne mogu ispuniti taj rok, Ministarstvo, na zahtjev države zastave, može odobriti produženje roka za odgovor za najviše 15 dana.

Stavljanje proizvoda ribarstva na tržište obustavlja se dok se čekaju rezultati postupaka provjere.

Trošak skladištenja snosi privredni subjekat koji je podnosilac zahtjeva za uvoz.

**Odbijanje uvoza**

Član 78

Ministarstvo može odbiti uvoz proizvoda ribarstva u Crnu Goru, a da pri tom ne mora tražiti bilo kakve dodatne dokaze ili slati zahtjev za pomoć državi zastave, ako utvrdi da:

* 1. uvoznik nije mogao dostaviti potvrdu o ulovu za dotične proizvode ili ispuniti svoje obaveze u skladu sa članom 70;
	2. proizvodi namijenjeni uvozu nijesu isti kao oni koji su navedeni u potvrdi o ulovu;
	3. potvrdu o ulovu nije ovjerilo javno tijelo države zastave iz člana 72 stava 1 ovog zakona;
	4. u potvrdi o ulovu nijesu navedeni svi potrebni podaci;
	5. uvoznik nije u mogućnosti da dokaže da proizvodi ribarstva ispunjavaju uslove iz člana 68 stava 4 ovog zakona;
	6. ribarsko plovilo koje se u potvrdi o ulovu navodi kao plovilo porijekla ulova nalazi se na popisu NNN plovila koji vodi Crna Gora ili na popisima NNN plovila iz člana 75 stav 6 ovog zakona;
	7. potvrdu o ulovu ovjerila su nadležna tijela države zastave za koju je u skladu sa članom 75 stav 6 utvrđeno da je nekooperativna država.

Ministarstvo prema potrebi odbija uvoz bilo kojih proizvoda ribarstva u Crnu Goru ako nakon upućivanja zahtjeva za pomoć u skladu sa članom 70 stavom 5 ovog zakona:

* 1. prime odgovor da izvoznik nije imao pravo tražiti ovjeru potvrde o ulovu;
	2. prime odgovor da proizvodi ne ispunjavaju mjere za očuvanje i upravljanje;
	3. u predviđenom roku ne prime odgovor;
	4. prime odgovor koji ne osigurava primjerene odgovore na pitanja iz zahtjeva.

U slučaju da se uvoz proizvoda ribarstva odbije u skladu sa stavom 1 ili 2 ovog člana, Ministarstvo takve proizvode ribarstva zapljenuje i uništava.

Ministarstvo obavještava o odbijanju uvoza državu zastave i drugu zemlju navedenu u dokumentaciji.

**Obavještenja koja dostavlja država zastave i saradnja sa drugim zemljama**

Član 79

Potvrde o ulovu koje je ovjerila određena država zastave prihvataju se jedino pod uslovom da Ministarstvo primi obavještenje dotične države zastave kojom ona potvrđuje da:

* 1. ima uspostavljene nacionalne mehanizme za sprovođenje, nadzor i izvršavanje zakona, propisa i mjera za očuvanje i upravljanje koja njena ribarska plovila moraju ispunjavati;
	2. njena javna tijela imaju ovlašćenja da potvrde istinitost podataka sadržanih u potvrdama o ulovu i na zahtjev država članica provjeravaju te potvrde.

Informacije koje se moraju navesti u obavještenju iz stava 1 ovog člana propisuje Ministarstvo.

Ako država zastave ne dostavi sve podatke iz stava 1 ovog člana, Ministarstvo će državi zastave navesti koji podaci nedostaju i od nje će zatražiti da pošalje novo obavještenje.

Ministarstvo prema potrebi administrativno sarađuje sa drugim zemljama u vezi potvrda o ulovu.

**Ponovni izvoz**

Član 80

Ponovni izvoz proizvoda uvezenih na osnovu potvrde o ulovu odobrava se ako Ministarstvo ovjeri rubriku „ponovni izvoz” u potvrdi o ulovu, ako su proizvodi ribarstva dio uvezenih proizvoda.

**Vođenje evidencije potvrda o ulovu**

Član 81

Ministarstvo vodi evidenciju i redovno ažurira popis država i njihovih nadležnih tijela za ovjeru, kontrolu i provjeru potvrda o ulovu i potvrda o ponovnom izvozu.

Popis se objavljuje na zvaničnoj internet stranici Ministarstva.

Ministarstvo čuva podnesene originale potvrde o ulovu radi uvoza, izvoza i ponovnog izvoza najmanje tri godine.

**IX. STAVLJANJE NA TRŽIŠTE PROIZVODA RIBARSTVA**

**Serija ili lot**

Član 82

Ne dovodeći u pitanje zahtjeve u pogledu sljedljivosti utvrđene propisima o hrani, privredni subjekti razvrstavaju proizvode ribarstva u serije.

Oznake serije proizvoda ribarstva i način označavanja propisuje Ministarstvo.

Serija proizvoda ribarstva sadrži proizvode ribarstva od samo jedne vrste koji imaju isti način prezentovanja proizvoda i koji potiču sa istog geografskog područja koja su definisana propisom o uređenju tržišta u ribarstvu i sa istog ribarskog plovila ili grupe ribarskih plovila.

Odstupajući od stava 3 ovog člana, prije stavljanja na tržište, količine proizvoda ribarstva od nekoliko vrsta koje iznose manje od 10 kg i koje potiču sa istog geografskog područja i koje su prezentovane na isti način, po ulovnom plovilu i po ribolovnom danu, mogu se svrstati u istu seriju.

Odstupajući od stava 3 ovog člana, prije stavljanja na tržište, količine proizvoda ribarstva od nekoliko vrsta koje se sastoje od jedinki ispod minimalne referentne veličine za očuvanje i potiču sa istog geografskog područja i sa istog ulovnog plovila ili grupe ulovnih plovila, mogu se razvrstati u serije isključivo u svrhe koje nijesu direktna ljudska potrošnja.

Nakon stavljanja na tržište, serija proizvoda ribarstva može se spojiti sa drugom serijom ili podijeliti, pod uslovom da privredni subjekat koji je odgovoran za stavljanje novonastale serije na tržište zadržava i može dostaviti informacije o sastavu novonastale serije, posebno informacije o svakoj od serija proizvoda ribarstva koje ona sadrži i o količinama proizvoda ribarstva u svakoj od serija koje čine novu seriju ili nove serije.

Ako je utvrđena minimalna veličina za određenu vrstu, privredni subjekti koji su odgovorni za otkup, prodaju, skladištenje ili prevoz moraju moći dokazati geografsko područje porijekla proizvoda ribarstva.

Odredbe ovog člana ne primjenjuju se na ukrasne ribe, ukrasne rakove, ukrasne mekušce ili ukrasne alge.

**Zajednički tržišni standardi**

Član 83

Svi proizvodi ribarstva za koje su propisani tržišni standardi stavljaju se na tržište u skladu sa propisanim standardima.

Provjere tržišnih standarda sprovode se u svim fazama lanca snabdijevanja, uključujući prevoz i ugostiteljstvo.

Privredni subjekti u svim fazama lanca snabdijevanja odgovorni za otkup, prodaju, skladištenje ili prevoz serija proizvoda ribarstva moraju dokazati da proizvodi, prema potrebi, ispunjavaju zajedničke tržišne standarde.

**Sljedljivost**

Član 84

Svi proizvodi ribarstva moraju biti sljedljivi i na odgovarajući način označeni kako bi se osigurala sljedljivost svake serije u svim fazama proizvodnje, prerade i distribucije, od faze ulova ili sakupljanja do faze maloprodaje.

Svi privredni subjekti moraju uspostaviti sisteme i postupke za identifikaciju svakog privrednog subjekta koji im je isporučio serije proizvoda ribarstva i kome su ti proizvodi isporučeni.

Sistemi i postupci iz stava 1 ovog člana moraju biti dostupni inspektorima i ovlašćenim licima iz člana 95 ovog zakona na njihov zahtjev.

Odredbe iz st. 1, 2 i 3 ovog člana ne odnose se na male količine proizvoda ribarstva koje se potrošačima direktno prodaju sa ribarskih plovila i/ili prodaje nosioca dozvole sopstvenog ulova na ribarnici, pod uslovom da se proizvodi upotrebljavaju isključivo za ličnu potrošnju i da te količine ne premašuju 10 kg proizvoda ribarstva dnevno po potrošaču/plovilu.

Minimalne informacije potrebne za dokaz sljedljivosti i način vođenja njihove evidencije propisuje Ministarstvo.

**Prva prodaja**

Član 85

Prvu prodaju obavljaju nosioci dozvole za privredni ribolov.

Prvu kupovinu proizvoda ribarstva mogu obavljati samo registrovani prvi kupci na osnovu podnesenog zahtjeva i rješenja Ministarstva.

Kao prvi kupci mogu se registrovati:

1. subjekti u poslovanju s hranom koji su korisnici odobrenih objekata u skladu sa propisima o hrani;
2. subjekti u poslovanju s hranom koji su korisnici registrovanih objekata u skladu sa propisima o hrani;
3. subjekti u poslovanju s hranom koji se bave ugostiteljstvom.

Registrovani prvi kupci, subjekti u poslovanju s hranom koji se bave ugostiteljstvom proizvode ribarstva kupljene u prvoj prodaji smiju ponuditi samo korisnicima unutar ugostiteljskog objekta koji koriste.

Ministarstvo vodi Registar prvih kupaca u elektronskom obliku.

Rješenje iz stava 2 ovog člana Ministarstvo ukida:

* 1. na osnovu podnesenog zahtjeva registrovanog prvog kupca;
	2. nakon učestalih utvrđenih nedostataka u inspekcijskom nadzoru;
	3. prestankom obavljanja djelatnosti.

Prva prodaja i registracija svih proizvoda ribarstva obavlja se na iskrcajnom mjestu, kod registrovanog prvog kupca, u aukcijskom centru ili kod organizacije proizvođača.

Registrovani prvi kupac ispunjava prodajni list u elektronskom obliku i dostavlja Ministarstvu najkasnije u roku od 48 sati nakon prve prodaje.

Ministarstvo vodi evidenciju o prodajnim listovima u elektronskom obliku.

Izuzetno od stava 2 ovog člana, kupci koji kupuju proizvode ribarstva koji se nakon toga ne stavljaju na tržište, već se upotrebljavaju isključivo za ličnu potrošnju ne smatraju se prvim kupcima, pod uslovom da te količine ne premašuju 10 kg proizvoda ribarstva po potrošaču dnevno, i izuzimaju se od obaveze ispunjavanja prodajnog lista.

Izuzetno od stava 2 ovog člana, naučna institucija iz člana 7 ovog zakona nije dužna da ispunjava prodajni list i ima pravo da od privrednih ribara kupuje ribu za potrebe naučnih istraživanja bez ograničenja količine.

Subjekti iz stava 3 tačke 2 ovog člana koji su istovremeno i nosioci dozvole za privredni ribolov, a prodaju sopstveni ulov na ribarnicama, izuzimaju se od obaveze dostavljanja prodajnog lista.

Registraciju prvih kupaca, sadržaj Registra prvih kupaca, obrazac prodajnog lista, uslove i način prodaje na mjestu prve prodaje, kao i način vođenja elektronske evidencije prve prodaje propisuje Ministarstvo.

**Ispunjavanje prevoznog dokumenta**

Član 86

Ukoliko se proizvodi ribarstva prevoze drumskim prevoznim sredstvima od iskrcajnog mjesta do mjesta prve prodaje, mora da ih prati prevozni dokument.

Prevozni dokument ispunjava prevoznik u elektronskoj formi prije početka prevoza i odgovoran je za njegovu tačnost.

Sadržaj, oblik i način dostavljanja prevoznog dokumenta propisuje Ministarstvo.

**Vaganje**

Član 87

Vaganje svih ulovljenih količina proizvoda ribarstva po vrstama obavlja se na iskrcajnom mjestu prije nego što se proizvodi ribarstva skladište, prevoze ili stavljaju na tržište.

Izuzetno od stava 1 ovog člana, Ministarstvo može odobriti vaganje proizvoda ribarstva na ribarskim plovilima ili odobrenim objektima na osnovu Plana uzorkovanja.

Za vaganje iz stava 2 ovog člana Ministarstvo izdaje rješenje na osnovu podnesenog zahtjeva zapovjednika ribarskog plovila ili odgovornog lica odobrenog objekta.

Vaganje obavlja registrovani prvi kupac, odgovorno lice aukcijskog centra ili organizacije proizvođača, ili zapovjednik ribarskog plovila u slučaju vaganja na ribarskom plovilu.

Ministarstvo može dozvoliti vaganje sopstvenog ulova i nosiocu dozvole za privredni ribolov na određenim iskrcajnim mjestima koja su opremljena uređajima za vaganje u vlasništvu Ministarstva.

Za vaganje se smiju korisiti samo vage odobrene od strane Ministarstva.

Podaci o količinama nakon izvršenog vaganja koriste se za popunjavanje iskrcajne deklaracije, prevoznog dokumenta i prodajnog lista.

Postupak vaganja, evidentiranja, način uspostavljanja sistema vaganja, uslovi za odobravanje vaga iz stava 6 ovog člana i obrazac zahtjeva za odobravanje vaganja na ribarskim plovilima ili u odobrenim objektima propisuje Ministarstvo.

**Potvrda o preuzimanju**

Član 88

Za proizvode ribarstva koji su namijenjeni za prodaju u kasnijoj fazi, privredni subjekti odgovorni za skladištenje iskrcanih proizvoda ribarstva elektronskim putem evidentiraju i u roku od 24 sata nakon iskrcavanja Ministarstvu dostavljaju potvrdu o preuzimanju.

Proizvodi ribarstva iz stava 1 ovog člana mogu se skladištiti samo u objektima odobrenim u skladu sa propisima o hrani.

Privredni subjekti odgovorni za skladištenje odgovorni su za tačnost potvrde o preuzimanju.

Ako strano ribarsko plovilo iskrca u Crnoj Gori proizvode ribarstva namijenjene prodaji u kasnijoj fazi, Ministarstvo će po prijemu elektronskim putem potvrdu o preuzimanju proslijediti nadležnim tijelima države zastave ribarskog plovila.

Sadržaj i oblik potvrde o preuzimanju propisuje Ministarstvo.

**X. NNN RIBOLOV**

Član 89

Nezakoniti ribolov znači ribolovne aktivnosti:

1. koje u morskim vodama pod suverenitetom i jurisdikcijom Crne Gore obavljaju nacionalna ili strana ribarska plovila bez dozvole ili u suprotnosti sa ovim zakonom;
2. suprotno propisima odgovarajuće regionalne organizacije za upravljanje u ribarstvu i mjerama za očuvanje i upravljanje, ili u suprotnosti sa odgovarajućim odredbama mjerodavnog međunarodnog prava.

Neprijavljeni ribolov znači ribolovne aktivnosti:

1. koje nijesu prijavljene ili koje su pogrešno prijavljene Ministarstvu, u suprotnosti sa nacionalnim zakonima i propisima;
2. koje se obavljaju u području nadležnosti odgovarajuće regionalne organizacije za upravljanje u ribarstvu i nijesu prijavljene ili su pogrešno prijavljene, u suprotnosti sa postupcima prijavljivanja te organizacije.

Neregulisani ribolov znači ribolovne aktivnosti:

1. koje na području na kojem se primjenjuju pravila odgovarajuće regionalne organizacije za upravljanje u ribarstvu obavljaju ribarska plovila bez državne pripadnosti, ribarska plovila koja viju zastavu države koja nije strana te organizacije ili bilo koji drugi subjekt u ribarstvu, na način koji nije u skladu sa mjerama za očuvanje i upravljanje te organizacije ili je u suprotnosti s tim mjerama;
2. koje na područjima ili u vezi sa stokovima za koje se ne primjenjuju mjere za očuvanje i upravljanje obavljaju ribarska plovila na način koji nije u skladu sa odgovornostima države za očuvanje živih morskih resursa na osnovu međunarodnog prava.

Nezakonitim, neprijavljenim i neregulisanim ribolovom (u daljem tekstu: NNN ribolov) smatraju se aktivnosti koje su navedene u čl. 90 i 91 ovog zakona.

Ministarstvo sastavlja popis NNN plovila, koristeći se javno dostupnim registrom NNN plovila EU, kao i registrima NNN plovila regionalnih organizacija za upravljanje ribarstvom i objavljuje na zvaničnoj internet stranici Ministarstva.

Član 90

NNN aktivnostima iz člana 89 ovog zakona smatraju se:

1. obavljanje ribolova bez važeće dozvole, autorizacije ili odobrenja za ribolov koju je izdala Crna Gora ili relevantna obalna država;
2. krivotvorenje ili prikrivanje oznaka, identiteta ili registracije ribarskog plovila;
3. prikrivanje, neovlašćeno mijenjanje ili uklanjanje dokaza povezanih sa istragom;
4. ometanje rada službenih lica ili posmatrača u obavljanju njihovih dužnosti;
5. prekrcavanje bez potrebnog odobrenja ili ako je takvo prekrcavanje zabranjeno;
6. prebacivanje ili stavljanje u kaveze plavoperajne tune bez odobrenja;
7. prekrcavanje sa ili na plovila uvrštena na popis NNN plovila ili regionalne organizacije za upravljanje ribarstvom, obavljanje operacija prenosa tim plovilima, učestvovanje u zajedničkim ribolovnim operacijama sa tim plovilima ili pomaganje tim plovilima ili njihovo opskrbljivanje;
8. učestvovanje u radu plovila uvrštenog na popis NNN plovila ili regionalne organizacije za upravljanje ribarstvom, učestvovanje u upravljanju takvim plovilom ili vlasništvu takvog plovila, između ostalog i kao stvarni vlasnik, ili pružanje usluga privrednim subjektima povezanim sa takvim plovilom, uključujući logističke i druge finansijske usluge, kao i usluge osiguranja;
9. obavljanje ribolovne aktivnosti protivno pravilima koja se primjenjuju na području zabranjenog ili ograničenog ribolova;
10. traženje, lov, zadržavanje na plovilu, prekrcavanje, iskrcavanje, prevoz, skladištenje, prodavanje, izlaganje ili nuđenje na prodaju vrsta za koje su takve aktivnosti zabranjene;
11. obavljanje ribolovnih aktivnosti u pogledu vrsta koje podliježu ograničenjima ulova za koje privredni subjekat nema kvotu ili nema pristup kvoti države koja je država zastave, vrsta za koje je kvota iscrpljena ili vrsta koje podliježu moratorijumu na ribolov, privremenoj zabrani ribolova ili sezoni zabrane ribolova, osim slučajnog ulova, ako je ta aktivnost teški prekršaj iz stava 1 tačke 10 ovog člana;
12. upotreba zabranjenih ribolovnih alata ili zabranjenih metoda;
13. krivotvorenje dokumenata, informacija ili podataka, zabilježenih na papiru ili sačuvanih u elektronskom obliku;
14. izmjena snage motora ili uređaja za praćenje stalne snage motora radi povećanja snage plovila iznad najveće stalne snage motora koja je navedena u sertifikatu motora;
15. obavljanje ribolovnih aktivnosti uz primjenu prisilnog rada, kako je definisano članom 2 Konvencije MOR-a br. 29 o prisilnom radu.

Član 91

Osim aktivnosti iz člana 90, NNN aktivnostima smatraju se i:

1. upotreba krivotvorenih ili neispravnih dokumenata, informacija ili podataka, zabilježenih na papiru ili sačuvanih u elektronskom obliku;
2. neispunjavanje obaveza tačnog evidentiranja, čuvanja i dostavljanja podataka o ribolovnim aktivnostima, uključujući podatke koje treba dostaviti putem sistemâ za praćenje plovila, kao i podatke u pogledu prethodnog obavještavanja, prekrcajnih deklaracija, dnevnika ulova, iskrcajnih deklaracija, evidencija o vaganju, potvrda o preuzimanju, prevoznih dokumenata ili prodajnih listova, osim kada je riječ o dozvoljenim odstupanjima iz stava 1 tačke 3 ovog člana;
3. neispunjavanje obaveza tačnog evidentiranja procjena količina unutar dozvoljenog odstupanja;
4. neispunjavanje obaveza u pogledu karakteristika ili upotrebe ribolovnog alata, akustičkih uređajâ za odvraćanje, selektivnost ili uređajâ za privlačenje ribe, naročito u vezi sa označavanjem i identifikacijom, područjima, dubinom, periodima, količinom alata i veličinom oka mrežnog tega ili sa opremom za sortiranje, odvajanje vode ili preradu, odnosno neusklađenost sa mjerama za smanjenje slučajnih ulova osjetljivih vrsta, osim ako je ta aktivnost teški prekršaj na osnovu člana 110 ovog zakona;
5. nedonošenje, nezadržavanje na ribarskom plovilu, prekrcavanje i/ili prebacivanje i neiskrcavanje vrsta koje podliježu obavezi iskrcavanja;
6. obavljanje ribolovnih aktivnosti na području regionalne organizacije za upravljanje ribarstvom na način koji nije u skladu sa primjenljivim mjerama očuvanja i upravljanja te organizacije ili na način kojim se te mjere krše osim ako je ta aktivnost teški prekršaj na osnovu člana 110 stava 1 ili na osnovu drugih tačaka člana 111 stava 1;
7. učinjenje višestrukih prekršaja po osnovu ovog zakona;
8. obavljanje svih aktivnosti iz člana 110 stava 1 tačke 7 u vezi sa plovilom koje obavlja NNN ribolov, a nije uvršteno na popis NNN plovila;
9. upotreba snage motora ribarskog plovila koja premašuje najveću stalnu snagu motora sertifikovanu i evidentiranu u Registru ribarske flote;
10. iskrcavanje u lukama drugih zemalja bez prethodnog obavještenja;
11. nezakonito odlaganje u more ribolovnog alata ili drugog alata sa ribarskog plovila;
12. stavljanje na tržište proizvoda ribarstva, osim ako je ta aktivnost teški prekršaj na osnovu člana 110 stava 1 ili na osnovu drugih tačaka člana 111 stava 1;
13. obavljanje aktivnosti sportsko-rekreativnog ribolova protivno ovom zakonu ili prodaja proizvoda ribarstva ostvarenih sportsko-rekreativnim ribolovom;
14. obavljanje poslova koji su direktno povezani sa NNN ribolovom, uključujući trgovinu proizvodima ribarstva koji potiču iz NNN ribolova, kao i njihov uvoz, izvoz, preradu i stavljanje na tržište.

**Subjekti koji podržavaju ili se bave NNN ribolovom**

Član 92

Pravnim i fizičkim licima zabranjeno je podržavanje i bavljenje NNN ribolovom, između ostalog i radom na samom plovilu, i kao zapovjednici plovila ili stvarni vlasnici ribarskih plovila koja su uvrštena na popis NNN plovila iz člana 89 ovog zakona.

Zabranjena je prodaja, izvoz ili uvoz ribarskog plovila subjektima koji su uključeni u rad, upravljanje ili vlasništvo ribarskih plovila koja su uvrštena na popis NNN plovila.

Subjektima koji su uključeni u rad, upravljanje ili vlasništvo ribarskih plovila koja su uvrštena na popis NNN plovila uskraćuje se dodjela sredstava pomoći.

**XI. UPRAVNI I INSPEKCIJSKI NADZOR**

Upravni nadzor

Član 93

Upravni nadzor nad sprovođenjem odredbi ovog zakona i propisa na osnovu njega sprovodi Ministarstvo.

Inspekcijski nadzor

Član 94

Inspekcijski nadzor nad sprovođenjem odredbi ovog zakona i propisa donesenih na osnovu njega obavljaju:

* 1. inspektori za ribarstvo (u daljem tekstu: inspektori);
	2. ovlašćeni policijski službenici ministarstva nadležnog za unutrašnje poslove, koji obavljaju inspekcijski nadzor ribarstva u teritorijalnom moru u dijelu koji se odnosi na ribolov bez dozvole i ribolov u zabranjenom području i nadzor prevoza proizvoda ribarstva na drumovima u dijelu koji se odnosi na prevozni dokument;
	3. ovlašćeni službenici ministarstva nadležnog za poslove pomorstva, lica nadležna za pomorski saobraćaj, koja obavljaju inspekcijski nadzor u teritorijalnom moru Crne Gore;
	4. ovlašćeni službenici Carinske uprave, ministarstva nadležnog za poslove finansija, koji obavljaju inspekcijski nadzor potvrda o ulovu pri uvozu i ponovnom izvozu proizvoda ribarstva u Crnu Goru;
	5. veterinarski inspektori Ministarstva, u dijelu koji se odnosi na kontrolu sljedljivosti proizvoda ribarstva na tržištu i kontrolu potvrda o ulovu pri uvozu proizvoda ribarstva u Crnu Goru i kontrolu potvrde o ulovu pri ponovnom izvozu;
	6. ovlašćena lica javnog preduzeća za upravljanje morskim dobrom u dijelu koji se odnosi na ribolov u zaštićenim područjima.

**Ovlašćena lica**

Član 95

Ovlašćena lica iz člana 94 ovog zakona moraju biti stručno osposobljena za sprovođenje inspekcijskog nadzora.

Program stručnog osposobljavanja ovlašćenih lica iz stava 1 ovog člana propisuje Ministarstvo.

Nakon završenog stručnog osposobljavanja, licima iz stava 1 ovog člana Ministarstvo izdaje rješenje o ovlašćenju.

Ministarstvo donosi rješenje kojim ukida rješenje iz stava 3 ovog člana u slučaju:

1. utvrđenih neusklađenosti u postupanju ovlašćenog lica tokom sprovođenja inspekcijskog nadzora;
2. promjena okolnosti bitnih za sticanje uslova za ovlašćena lica;
3. prestanka potrebe za obavljanjem inspekcijskih nadzora ribarstva.

O svim promjenama okolnosti iz stava 3 ovog člana nadležna tijela dužna su obavijestiti Ministarstvo.

**Inspekcija u okviru međunarodno preuzetih obaveza**

Član 96

Ministar imenuje inspektore koji učestvuju u sprovođenju nadzora i kontrole u okviru međunarodnih ugovora kojih je Crna Gora potpisnica.

Popis inspektora i ovlašćenih lica

Član 97

# Ministarstvo vodi i ažurira popis inspektora i ovlašćenih lica za kontrolu ribarstva odgovornih za obavljanje inspekcijskih nadzora.

Obavljanje inspekcijskih nadzora

Član 98

Inspektori i ovlašćena lica obavljaju inspekcijske nadzore pravnih i fizičkih lica na moru, uz obalu, u lukama i na iskrcajnim mjestima, tokom prevoza, u objektima za preradu i duž cijelog lanca snabdijevanja proizvodima ribarstva.

Inspektori i ovlašćena lica obavljaju inspekcijske nadzore na nediskriminišući način.

Inspektori i ovlašćena lica obavljaju inspekcijske nadzore na način kojim se najmanje uzrokuju smetnje za aktivnosti na plovilu ili prevoznom sredstvu, skladištenje, preradu i stavljanje na tržište ulova, i u najvećoj mogućoj mjeri sprječavaju svako smanjenje kvaliteta ulova tokom inspekcijskog nadzora.

Inspektori i ovlašćena lica obavljaju inspekcijske nadzore bez prethodne najave.

Izuzetno od stava 4 ovog člana, o početku obavljanja inspekcijskog nadzora inspektor može obavijestiti subjekat nadzora ako smatra da se time neće umanjiti efikasnost inspekcijskog nadzora.

Inspektori i ovlašćena lica mogu pregledati sve relevantne poslovne prostore, palube i prostorije, ulove, bilo da su prerađeni ili neprerađeni, sav ribolovni alat, opremu, skladišne prostore i ambalaže u kojima se nalaze proizvodi ribarstva, kao i sve relevantne dokumente ili elektronske poruke za koje smatraju da ih je potrebno pregledati kako bi se provjerila usklađenost sa ovim zakonom.

Pod poslovnim prostorima, u smislu stava 6 ovog člana, podrazumijevaju se plovila i stambene prostorije prijavljene kao poslovni prostor, i druge prostorije i prevozna sredstva u kojima nadzirano pravno lice obavlja poslovnu djelatnost.

U sprovođenju inspekcijskog nadzora, inspektor i ovlašćena lica ovlašćena su da fotografišu ili snimaju lica, prostore, ribolovne alate i sve ostale prostore i sredstva koja su predmet inspekcijskog nadzora.

Inspektor i ovlašćena lica ovlašćena su da u postupku nadzora zatraže i pregledaju isprave na osnovu kojih se može utvrditi identitet lica (lična karta, pasoš i sl.), a lice koje podliježe nadzoru i lice zatečeno na mjestu nadzora dužno je na zahtjev inspektora i ovlašćenog lica dati takvu ispravu na uvid.

U skladu sa posebnim propisom, inspektori i ovlašćena lica mogu ispitivati lica za koja se smatra da imaju informacije o pitanjima koja su predmet inspekcijskog nadzora.

Kada inspektor ili ovlašćeno lice smatra da ribarsko plovilo obavlja ribolovne aktivnosti uz primjenu prisilnog rada, kako je definisano u članu 2 Konvencije Međunarodne organizacije rada (MOR) br. 29 o prisilnom radu, odmah obavještava nadležnu inspekciju.

U skladu sa međunarodnim sporazumima, Ministarstvo može pozvati službena lica nadležnih tijela druge države da učestvuju u inspekcijskim nadzorima ribarskih plovila koja plove pod zastavom te države dok ta plovila obavljaju aktivnosti u vodama Crne Gore ili iskrcavaju u njenim lukama ili na iskrcajnim mjestima.

Inspekcijski nadzor obavlja se opažanjem i/ili nadzorom.

O obavljenom opažanju popunjava se obrazac opažanja.

O obavljenom nadzoru sastavlja se zapisnik.

Sadržaj i izgled obrasca opažanja i obrasca zapisnika propisuje Ministarstvo.

Evidencija o obavljenim nadzorima, opažanjima i preduzetim mjerama

Član 99

O obavljenim inspekcijskim nadzorima, opažanjima i preduzetim mjerama inspektori i ovlašćena lica vode evidenciju u elektronskom obliku.

Sadržaj, -oblik i način vođenja evidencije inspekcijskih nadzora i preduzetih mjera propisuje Ministarstvo.

Prava i obaveze inspektora i ostalih ovlašćenih lica

Član 100

Ako ustanove da je povrijeđen ovaj zakon ili drugi propis donesen na osnovu njega, inspektori na ovlašćeni da:

1. narede zabranu obavljanja djelatnosti;

2. narede otklanjanje utvrđenih nedostataka i odrede primjereni rok za njihovo otklanjanje;

3. zabrane stavljanje na tržište ili narede povlačenje sa tržišta proizvoda ribarstva;

4. odrede mjeru opreza privremenog prekida djelatnosti u skladu sa posebnim propisom koji reguliše prekršaje;

5. utvrde da li fizičko ili pravno lice djelimično ili u potpunosti ispunjava uslove propisane ovim zakonom ili propisima donesenim na osnovu njega;

6. podnesu nadležnom tijelu prijavu zbog krivičnog djela;

7. izdaju prekršajni nalog;

8. naplate novčanu kaznu na mjestu učinjenja prekršaja, u skladu sa posebnim propisom;

9. privremeno ili trajno zabrane obavljanje ribolova nosiocu dozvole za privredni ribolov i zapovjedniku ribarskog plovila u skladu sa čl. 106 i 107 ovog zakona.

Poslove iz stava 1 tač. 1, 4, 5, 6, 7 i 8 ovog člana mogu da obavljaju i ostala ovlašćena lica iz člana 95 ovog zakona.

Ako inspektor ili ovlašćeno lice zbog bilo kojih relevantnih podataka ili informacija smatra da je fizičko lice učinilo težak prekršaj ili da je pravno lice odgovorno za težak prekršaj ili ako je zatečeno u učinjenju teškog prekršaja iz čl. 110 i 111, uz sprovođenje istrage prekršaja, odmah preduzima relevantne hitne mjere kao što su:

1. izdavanje naloga za prestanak ribolovnih aktivnosti;
2. preusmjeravanje ribarskog plovila u luku;
3. preusmjeravanje prevoznog sredstva na drugu lokaciju radi inspekcijskog nadzora;
4. privremeno oduzimanje ribarskog plovila, prevoznog sredstva, ribolovnog alata, ulova ili proizvoda ribarstva ili dobiti ostvarene od prodaje ulova ili proizvoda ribarstva;
5. ograničavanje ili zabrana stavljanja na tržište proizvoda ribarstva;
6. privremeno onemogućavanje kretanja dotičnog ribarskog plovila ili prevoznog sredstva;
7. naređenje privremenog prestanka poslovanja.

Postupak sa oduzetim predmetima u prekršajnom postupku

Član 101

Inspektor i ovlašćena lica mogu privremeno oduzeti proizvode ribarstva, ribolovne alate i opremu i druge predmete kojima je učinjen prekršaj, u skladu sa posebnim propisom.

Inspektor i ovlašćena lica mogu staviti plombu na ribolovne alate, opremu, prevozno sredstvo i/ili skladišni prostor do završetka postupka.

Svaka plomba je označena serijskim brojem.

Postupak plombiranja i postupak sa privremeno oduzetim proizvodima ribarstva, ribolovnim alatima i opremom i drugim predmetima kojima je učinjen prekršaj, kao i obrazac potvrde o oduzetim predmetima propisuje Ministarstvo.

Obaveze subjekata

Član 102

Subjekat nadzora dužan je:

1. pomagati i sarađivati sa inspektorom i ovlašćenim licima u obavljanju njihovih dužnosti u vezi sa inspekcijskim nadzorom;
2. olakšati siguran pristup plovilu, uključujući osiguranje stepenica za ukrcaj na ribarsko plovilo kada je razlika u visini između inspekcijskog i nadziranog plovila veća od 1.5 m, pristup njegovim skladištima, prevoznim sredstvima, skladišnim prostorima u kojima se proizvodi ribarstva skladište, prerađuju ili stavljaju na tržište ili prostorima u kojima se skladišti ili popravlja ribolovni alat;
3. garantovati sigurnost službenih lica;
4. ne sprječavati niti ometati službena lica u obavljanju njihovih dužnosti, niti zastrašivati.

Službena legitimacija inspektora za ribarstvo i ovlašćenih lica

Član 103

Inspektori službenom legitimacijom dokazuju službeno svojstvo, identitet i ovlašćenja.

Ovlašćena lica službenom legitimacijom dokazuju službeno svojstvo, identitet i ovlašćenja.

Prilikom obavljanja inspekcijskog nadzora službenim plovilom, inspektori moraju nositi uniformu.

Oblik i sadržaj obrasca službene legitimacije i uniforme, kao i način izdavanja i vođenja registra izdatih službenih legitimacija propisuje Ministarstvo.

Godišnji plan rada inspekcije u ribarstvu

Član 104

Godišnji plan rada inspekcije donosi Ministarstvo.

Godišnji plan rada inspekcije sadrži aktivnosti inspekcije i ovlašćenih lica.

Godišnji plan rada inspekcije zasniva se na procjeni rizika i ažurira se jednom godišnje, ako je to potrebno, posebno uzimajući u obzir novodonesene mjere očuvanja i kontrole i sve dodatne podatke.

Ministarstvo donosi plan iz stava 1 ovog člana uz prethodno mišljenje ministarstva nadležnog za poslove pomorstva, ministarstva nadležnog za unutrašnje poslove i ministarstva nadležnog za poslove zaštite prirode.

**Registar prekršaja**

Član 105

Ministarstvo vodi registar prekršaja u morskom ribarstvu u elektronskom obliku.

U registar prekršaja upisuju se svi prekršaji u morskom ribarstvu koji su učinjeni korišćenjem ribarskih plovila Crne Gore ili od strane državljana Crne Gore.

Ministarstvo upisuje i ribarska plovila koja plove pod zastavom druge zemlje ili državljane druge zemlje koji su prekršaje učinili u vodama ili na teritoriji pod jurisdikcijom Crne Gore.

Ministarstvo u registar prekršaja upisuje i sve donesene odluke i izrečene sankcije, kao i broj dodijeljenih kaznenih bodova.

Ministarstvo može zahtijevati od drugih država da dostave informacije iz svojih nacionalnih registara koje se odnose na ribarska plovila Crne Gore i državljane Crne Gore za njihove prekršaje učinjene u tim državama.

Na zahtjev druge države, Ministarstvo bez odlaganja dostavlja relevantne informacije o njihovim ribarskim plovilima i fizičkim ili pravnim licima koja su učinila prekršaj na području pod suverenitetom i jurisdikcijom Crne Gore.

Sadržaj registra prekršaja u morskom ribarstvu propisuje Ministarstvo.

**Sistem teških prekršaja**

Član 106

Za potrebe ovog zakona, „težak prekršaj“ znači prekršaj iz čl. 110 i 111 ovog zakona.

Za prekršaje iz člana 110 ovog zakona, po pravosnažnosti presude o učinjenju prekršaja, osim novčane kazne, nosiocu dozvole za obavljanje privrednog ribolova na moru, zapovjedniku ribarskog plovila, kao i plovilu iz Registra ribarske flote dodjeljuju se i kazneni bodovi.

Broj kaznenih bodova prema teškim prekršajima iz stava 2 ovog člana propisan je u prilozima 1 i 2 ovog zakona.

Kriterijumi na osnovu kojih se prekršaj iz člana 111 kvalifikuje kao težak prekršaj propisan je u prilozima 2 i 3 ovog zakona.

Dodijeljeni bodovi se prenose za dotično ulovno plovilo ako se to plovilo ili dozvola prodaju, prenesu ili se na neki drugi način promijeni vlasništvo nakon datuma prekršaja.

Ako se tokom jednog inspekcijskog nadzora otkriju dva ili više teških prekršaja istog nosioca dozvole za ribolov ili zapovjednika plovila, za sve teške prekršaje može se dodijeliti najviše 12 kaznenih bodova.

Ako ukupni broj kaznenih bodova dostigne ili premaši 18 bodova, dozvola za ribolov i/ili pravo na zapovijedanje ribarskim plovilom u svojstvu zapovjednika plovila ukida se na period od dva mjeseca.

Ako ukupni broj kaznenih bodova dostigne ili premaši 36 bodova, a riječ je o drugom ukidanju, dozvola za ribolov i/ili pravo na zapovijedanje ribarskim plovilom u svojstvu zapovjednika plovila ukida se na period od četiri mjeseca.

Ako ukupni broj kaznenih bodova dostigne ili premaši 54 boda, a riječ je o trećem ukidanju, dozvola za ribolov i/ili pravo na zapovijedanje ribarskim plovilom u svojstvu zapovjednika plovila ukida se na period od osam mjeseci.

Ako ukupni broj kaznenih bodova dostigne ili premaši 72 boda, a riječ je o četvrtom ukidanju, dozvola za ribolov i/ili pravo na zapovijedanje ribarskim plovilom u svojstvu zapovjednika plovila ukida se na period od godinu dana.

Ako ukupni broj kaznenih bodova dostigne ili premaši 90 bodova, a riječ je o petom ukidanju, oduzima se dozvola za ribolov, a ribarsko plovilo se ne smije upotrebljavati za privredni ribolov.

Ako nosilac dozvole za privredni ribolov u periodu od tri godine od datuma učinjenja posljednjeg potvrđenog teškog prekršaja ne učini drugi težak prekršaj, svi kazneni bodovi se brišu.

**Sistem kaznenih bodova za zapovjednike ribarskih plovila**

Član 107

Za teške prekršaje koji su povezani sa plovilom i učinjeni za vrijeme dok je plovilo bilo pod njegovim zapovjedništvom, Ministarstvo dodjeljuje kaznene bodove zapovjedniku ribarskog plovila.

Ministarstvo rješenjem privremeno zabranjuje obavljanje ribolova zapovjednicima koji sakupe određeni broj kaznenih bodova kako je navedeno u članu 106 st. 7, 8, 9 i 10 ovog zakona.

Ministarstvo rješenjem trajno zabranjuje obavljanje ribolova zapovjednicima koji sakupe 90 i više kaznenih bodova kako je navedeno u članu 106 stavu 11 ovog zakona.

Ako zapovjednik plovila u periodu od tri godine od datuma učinjenja posljednjeg potvrđenog teškog prekršaja ne učini drugi težak prekršaj, svi kazneni bodovi se brišu.

**Odgovornost pravnih lica za teške prekršaje**

Član 108

Pravna lica smatraju se odgovornim za teške prekršaje ako je te prekršaje u njihovu korist učinilo fizičko lice, djelujući kao pojedinac ili kao dio tijela pravnog lica, koje ima odlučujući položaj u okviru dotičnog pravnog lica, na osnovu bilo kojeg od sljedećih uslova:

* 1. ovlašćenja za zastupanje pravnog lica;
	2. ovlašćenja za donošenje odluka u ime pravnog lica; ili
	3. ovlašćenja za sprovođenje kontrole u okviru pravnog lica.

Pravno lice može se smatrati odgovornim ako je zbog nedostatka nadzora ili kontrole od strane fizičkog lica iz stava 1 omogućeno učinjenje teškog prekršaja u korist tog pravnog lica od strane fizičkog lica koje joj je podređeno.

Odgovornost pravnog lica ne isključuje postupke protiv fizičkih lica koja su učinioci, podstrekači ili pomagači u dotičnim prekršajima.

**Sankcije za teške prekršaje**

Član 109

Vrijednost proizvoda ribarstva stečenih učinjenjem teškog prekršaja određuje se prema članu 43 stavu 3 ovog zakona.

Novčana kazna za učinjenje teškog prekršaja mora odgovarati minimalno vrijednosti proizvoda ribarstva stečenih učinjenjem teškog prekršaja.

Ako se teški prekršaj ponovi tokom perioda od tri godine, novčana kazna mora odgovarati minimalno dvostrukoj vrijednosti proizvoda ribarstva stečenih učinjenjem teškog prekršaja.

Ako teški prekršaj nije doveo do sticanja proizvoda ribarstva, počinilac kazne se kažnjava u skladu sa članovima 110 i 111 ovog zakona.

**XII. KAZNENE ODREDBE**

Član 110

Novčanom kaznom u iznosu od 3.000 do 20.000 eura kazniće se za prekršaj pravno lice, ako:

1. obavlja ribolov bez važeće dozvole, autorizacije ili odobrenja za ribolov koju je izdala Crna Gora ili relevantna obalna država (član 90 stav 1 tačka 1);
2. krivotvori ili prikriva oznake, identitet ili registraciju ribarskog plovila (član 90 stav 1 tačka 2);
3. prikriva, neovlašćeno mijenja ili uklanja dokaze povezane sa istragom (član 90 stav 1 tačka 3);
4. ometa rad službenih lica ili posmatrača u obavljanju njihovih dužnosti (član 90 stav 1 tačka 4);
5. prekrcava bez potrebnog odobrenja ili ako je takvo prekrcavanje zabranjeno (član 90 stav 1 tačka 5);
6. prebacuje ili stavlja u kaveze plavoperajnu tunu bez odobrenja (član 90 stav 1 tačka 6);
7. prekrcava sa ili na plovila uvrštena na popis NNN plovila ili regionalne organizacije za upravljanje ribarstvom, obavlja operacije prenosa tim plovilima, učestvuje u zajedničkim ribolovnim operacijama sa tim plovilima ili pomaže tim plovilima ili ih opskrbljuje (član 90 stav 1 tačka 7);
8. učestvuje u radu plovila uvrštenog na popis NNN plovila ili regionalne organizacije za upravljanje ribarstvom, učestvuje u upravljanju takvim plovilom ili vlasništvu takvog plovila, između ostalog i kao stvarni vlasnik, ili pruža usluge privrednim subjektima povezanim sa takvim plovilom, uključujući logističke i druge finansijske usluge, kao i usluge osiguranja (član 90 stav 1 tačka 8);
9. obavlja ribolovne aktivnosti protivno pravilima koja se primjenjuju na području zabranjenog ili ograničenog ribolova (član 90 stav 1 tačka 9);
10. traži, lovi, zadržava na plovilu, prekrcava, iskrcava, prevozi, skladišti, prodaje, izlaže ili nudi na prodaju vrste za koje su takve aktivnosti zabranjene (član 90 stav 1 tačka 10);
11. obavlja ribolovne aktivnosti u pogledu vrsta koje podliježu ograničenjima ulova za koje privredni subjekat nema kvotu ili nema pristup kvoti države koja je država zastave, vrsta za koje je kvota iscrpljena ili vrsta koje podliježu moratorijumu na ribolov, privremenoj zabrani ribolova ili sezoni zabrane ribolova, osim slučajnog ulova, ako je ta aktivnost teški prekršaj iz stava 1 tačke 10 ovog člana (član 90 stav 1 tačka 11);
12. upotrebljava zabranjene ribolovne alate ili zabranjene metode (član 90 stav 1 tačka 12);
13. krivotvori dokumenta, informacije ili podatke, zabilježene na papiru ili sačuvane u elektronskom obliku (član 90 stav 1 tačka 13);
14. mijenja snagu motora ili uređaja za praćenje stalne snage motora radi povećanja snage plovila iznad najveće stalne snage motora koja je navedena u sertifikatu motora (član 90 stav 1 tačka 14);
15. obavlja ribolovne aktivnosti uz primjenu prisilnog rada, kako je definisano članom 2 Konvencije MOR-a br. 29 o prisilnom radu (član 90 stav 1 tačka 15).

Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 750 do 2.000 eura.

Za prekršaj iz stava 1 ovog člana kazniće se preduzetnik novčanom kaznom u iznosu od 1.500 do 4.000 eura.

Za prekršaj iz stava 1 ovog člana kazniće se fizičko lice novčanom kaznom u iznosu od 900 do 2.000 eura.

Za prekršaj iz stava 1 ovog člana, osim novčane kazne, dodjeljuju se i kazneni bodovi prema prilogu 1 ovog zakona.

Član 111

Novčanom kaznom u iznosu od 2.000 do 15.000 eura kazniće se za prekršaj pravno lice, ako:

1. upotrebljava krivotvorena ili neispravna dokumenta, informacije ili podatke, zabilježene na papiru ili sačuvane u elektronskom obliku (član 91 stav 1 tačka 1);
2. ne ispunjava obaveze tačnog evidentiranja, čuvanja i dostavljanja podataka o ribolovnim aktivnostima, uključujući podatke koje treba dostaviti putem sistemâ za praćenje plovila, kao i podatke u pogledu prethodnog obavještavanja, prekrcajnih deklaracija, dnevnika ulova, iskrcajnih deklaracija, evidencija o vaganju, potvrda o preuzimanju, prevoznih dokumenata ili prodajnih listova, osim kada je riječ o dozvoljenim odstupanjima iz stava 1 tačke 3 ovog člana (član 91 stav 1 tačka 2);
3. ne ispunjava obaveze tačnog evidentiranja procjena količina unutar dozvoljenog odstupanja (član 91 stav 1 tačka 3);
4. ne ispunjava obaveze u pogledu karakteristika ili upotrebe ribolovnog alata, akustičkih uređajâ za odvraćanje, selektivnost ili uređajâ za privlačenje ribe, naročito u vezi sa označavanjem i identifikacijom, područjima, dubinom, periodima, količinom alata i veličinom oka mrežnog tega ili sa opremom za sortiranje, odvajanje vode ili preradu, odnosno neusklađenost sa mjerama za smanjenje slučajnih ulova osjetljivih vrsta, osim ako je ta aktivnost teški prekršaj na osnovu člana 110 ovog zakona (član 91 stav 1 tačka 4);
5. ne donosi, ne zadržava na ribarskom plovilu, prekrcava i/ili prebacuje i ne iskrcava vrste koje podliježu obavezi iskrcavanja (član 91 stav 1 tačka 5);
6. obavlja ribolovne aktivnosti na području regionalne organizacije za upravljanje ribarstvom na način koji nije u skladu sa primjenljivim mjerama očuvanja i upravljanja te organizacije ili na način kojim se te mjere krše osim ako je ta aktivnost teški prekršaj na osnovu člana 110 stava 1 ili na osnovu drugih tačaka člana 111 stava 1 (član 91 stav 1 tačka 6);
7. čini višestruke prekršaje po osnovu ovog zakona (član 91 stav 1 tačka 7);
8. obavlja aktivnosti iz člana 110 stava 1 tačke 7 u vezi sa plovilom koje obavlja NNN ribolov, a nije uvršteno na popis NNN plovila (član 91 stav 1 tačka 8);
9. upotrebljava snagu motora ribarskog plovila koja premašuje najveću stalnu snagu motora sertifikovanu i evidentiranu u Registru ribarske flote (član 91 stav 1 tačka 9);
10. iskrcava u lukama drugih zemalja bez prethodnog obavještenja (član 91 stav 1 tačka 10);
11. nezakonito odlaže u more ribolovni alat ili drugi alat sa ribarskog plovila (član 91 stav 1 tačka 11);
12. stavlja na tržište proizvode ribarstva, osim ako je ta aktivnost teški prekršaj na osnovu člana 110 stava 1 ili na osnovu drugih tačaka člana 111 stava 1 (član 91 stav 1 tačka 12);
13. obavlja aktivnosti sportsko-rekreativnog ribolova protivno ovom zakonu ili prodaje proizvode ribarstva ostvarenih sportsko-rekreativnim ribolovom (član 91 stav 1 tačka 13);
14. obavlja poslove koji su direktno povezani sa NNN ribolovom, uključujući trgovinu proizvodima ribarstva koji potiču iz NNN ribolova, kao i njihov uvoz, izvoz, preradu i stavljanje na tržište (član 91 stav 1 tačka 14).

Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 750 do 2.000 eura.

Za prekršaj iz stava 1 ovog člana kazniće se preduzetnik novčanom kaznom u iznosu od 1.000 do 3.000 eura.

Za prekršaj iz stava 1 ovog člana kazniće se fizičko lice novčanom kaznom u iznosu od 750 do 2.000 eura.

Za prekršaj iz stava 1 ovog člana osim novčane kazne dodjeljuju se i kazneni bodovi prema prilogu 2 ovog zakona.

Član 112

Novčanom kaznom u iznosu od 2.000 do 15.000 eura kazniće se za prekršaj pravno lice, ako:

1. U sredstvima drumskog saobraćaja vrši prevoz i drži podvodnu pušku, podvodni pištolj, osti i/ili harpun sa ronilačkom opremom i/ili drži i prevozi podvodnu pušku i podvodni pištolj bez dozvole za ribolov (član 29 st. 5 i 6);
2. drži kod sebe ili na plovilu toksične, omamljujuće ili nagrizajuće materije (član 34 stav 1 tačka 1 i stav 2);
3. drži kod sebe ili na plovilu generator struje (član 34 stav 1 tačka 2 i stav 2);
4. drži kod sebe ili na plovilu eksploziv (član 34 stav 1 tačka 3 i stav 2);
5. drži kod sebe ili na plovilu pneumatski čekić ili druge udarne naprave (član 34 stav 1 tačka 4 i stav 2);
6. drži kod sebe ili na plovilu povlačne naprave za sakupljanje crvenog korala ili drugih vrsta korala ili koralima sličnih organizama (član 34 stav 1 tačka 5 i stav 2);
7. drži kod sebe ili na plovilu krst Sv. Andrije i slične alate za sakupljanje u prvom redu crvenog korala ili drugih vrsta korala i koralima sličnih vrsta (član 34 stav 1 tačka 6 i stav 2);
8. drži kod sebe ili na plovilu sve vrste projektila, uz izuzetak harpuna i podvodnih pušaka koje se upotrebljavaju u sportsko-rekreativnom ribolovu bez ronilačkog aparata od izlaska do zalaska sunca (član 34 stav 1 tačka 7 i stav 2);
9. Ribarsko plovilo nije opremljeno funkcionalnim uređajem za praćenje plovila (član 58 stav 2);
10. Napusti luku bez instaliranog fukcionalnog uređaja za paraćenje bez odobrenja Ministarstva (član 58 st. 12 i 14);
11. Ribarsko plovilo dužine veće od 10 metara preko svega nije opremljeno funkcionalnim sistemom automatske identifikacije (AIS) (član 59 st. 1 i 2).

Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 500 do 2.000 eura.

Za prekršaj iz stava 1 ovog člana kazniće se preduzetnik novčanom kaznom u iznosu od 1.500 do 4.000 eura.

Za prekršaj iz stava 1 ovog člana kazniće se fizičko lice novčanom kaznom u iznosu od 750 do 1.500 eura.

Član 113

Novčanom kaznom u iznosu od 750 do 2.000 eura kazniće se za prekršaj pravno lice, ako:

* 1. Obavlja ribolov suprotno pravilima ribolova (član 12 stav 2);
	2. Ne drži na plovilu autorizaciju za ribolov (član 22 stav 7);
	3. Drži na plovilu ili kod sebe alate koji nijesu upisani u dozvolu i/ili u količinama ribolovnog alata i opreme većim od propisane (član 24 stav 6);
	4. Ne vodi evidenciju ulova u sportsko-rekreativnom ribolovu (član 24 stav 8 i član 28 stav 9);
	5. Ribu i druge morske organizme ulovljene u sportsko-rekreativnom ribolovu ne obilježi neposredno nakon vađenja iz mora (član 24 stav 14);
	6. Organizuje takmičenje u sportsko-rekreativnom ribolovu bez prethodno pribavljenog odobrenja Ministarstva (član 27 stav 6);
	7. Stavlja u promet, skladišti, izlaže ili nudi na prodaju ulov ostvaren u ribolovu u naučne svrhe bez rješenja Ministarstva (član 30 st. 4 i 5);
	8. Rješenje za ribolov u naučne svrhe ne nalazi se na plovilu (član 30 stav 9);
	9. Obavlja ribolov pridnenim povlačnim alaltima na mjestima na kojima se nalaza podmorski kablovi, cjevovodi i hidroarheološka nalazišta (član 35);
	10. Sa zabranjenim vrstama morskih sisara, morskih ptica i morskih gmizavaca ne postupa u skladu sa ovim zakonom (član 40 st. 1 i 2);
	11. Sa ajkulama i ražama ne postupa u skladu sa ovim zakonom (član 41);
	12. Obavlja ribolov na uzgajalištu i na udaljenosti manjoj od 100 m od uzgojnih instalacija (član 46 stav 1);
	13. Približava se uzgajalištu na udaljenost manju od 50 m (član 46 stav 2);
	14. Ne dozvoljava i ne sarađuje u sprovođenju mjerenja fizičke snage motora na ribarskom plovilu (član 50 stav 6);
	15. Obavlja ribolov ribarskim plovilom čija je tonaža veća od navedene u dozvoli za privredni ribolov (član 50 stav 8);
	16. Obavlja ribolov ribarskim plovilom koje nije propisno obilježeno spoljašnjom oznakom (član 51 st. 1 i 3);
	17. Ne dostavi Ministarstvu tačne i potpune knjigovodstvene i druge podatke o finansijskim i poslovnim aktivnostima u ribolovu i/ili preradi proizvoda ribarstva na propisanim obrascima i u propisanom roku (član 53 stav 1);
	18. Zapovjednik ribarskog plovila ne ispuni sve potrebne uslove za ukrcaj i siguran rad ovlašćenih posmatrača (član 56 stav 6);
	19. Isključi AIS protivno ovom zakonu (član 59 st. 3 i 4);
	20. Obavlja iskrcaj proizvoda ribarstva sa ribarskog plovila van iskrcajnog mjesta (član 68 st. 1, 2 i 3);
	21. Proizvode ribarstva ne razvrstava u serije (član 82 st. 1 i 6);
	22. Prodaje proizvode ribarstva kupljene u prvoj kupovini protivno ovom zakonu (član 85 stav 4);
	23. Ne može dokazati tržišne standarde proizvoda ribarstva (član 83 stav 3);
	24. Ako ne osigura sljedljivost proizvoda ribarstva član (član 84 st. 1 i 2);
	25. Proizvode ribarstva koji se prevoze drumskim prevoznim sredstvima ne prati prevozni dokument (član 86 stav 1);
	26. Vaganje ne sprovodi u skladu sa ovim zakonom (član 87);
	27. Proizvode ribarstva koji su namijenjeni prodaji u kasnijoj fazi ne prati potvrda o preuzimanju (član 88 stav 1);
	28. Skladišti proizvode ribarstva koji su namijenjeni prodaji u kasnijoj fazi u objektu koji nije odobren u skladu sa propisima o hrani (član 88 stav 2).

Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 75 do 200 eura.

Za prekršaj iz stava 1 ovog člana kazniće se preduzetnik novčanom kaznom u iznosu od 150 do 400 eura.

Za prekršaj iz stava 1 ovog člana kazniće se fizičko lice novčanom kaznom u iznosu od 75 do 200 eura.

**XII. PRELAZNE I ZAVRŠNE ODREDBE**

**Prelazne odredbe**

Član 113

Odredbe čl. 106, 107, 108 i 109 primjenjivaće se od 1. januara 2028. godine.

**Prestanak važenja**

Član 114

Danom stupanja na snagu ovog zakona prestaje da važi Zakon o morskom ribarstvu i marikulturi (Sl. list Crne Gore, br. 56/09, 47/15).

**Stupanje na snagu**

Član 115

Ovaj zakon stupa na snagu osmog dana od dana objavljivanja u „Službenom listu Crne Gore".

*Prilog 1.*

Kazneni bodovi koji se u slučaju teških prekršaja dodjeljuju nosiocima dozvole za privredni ribolov, plovilima ili zapovjednicima ribarskih plovila na osnovu člana 106, stava 3 ovog zakona

|  |  |  |
| --- | --- | --- |
| **Član** | **Teški prekršaj** | **Kazneni bodovi** |
| Član 110 stav 1 tačka 1 | Obavljanje ribolova bez važeće dozvole, autorizacije ili odobrenja za ribolov koju je izdala Crna Gora ili relevantna obalna država | 7 |
| Član 110 stav 1 tačka 2 | Krivotvorenje ili prikrivanje oznaka, identiteta ili registracije ribarskogplovila | 5 |
| Član 110 stav 1 tačka 3 | Prikrivanje, neovlašćeno mijenjanje ili uklanjanje dokaza povezanih saistragom | 5 |
| Član 110 stav 1 tačka 4 | Ometanje rada službenih lica ili posmatrača u obavljanju njihovih dužnosti | 7 |
| Član 110 stav 1 tačka 5 | Prekrcavanje bez potrebnog odobrenja ili ako je takvo prekrcavanje zabranjeno | 7 |
| Član 110 stav 1 tačka 6 | Prebacivanje ili stavljanje u kaveze plavoperajne tune bez odobrenja | 5 |
| Član 110 stav 1 tačka 7 | Prekrcavanje sa ili na plovila uvrštena na popis plovila NNN ili regionalne organizacije za upravljanje ribarstvom, obavljanje operacija prenosa tim plovilima, učestvovanje u zajedničkim ribolovnim operacijama sa tim plovilima ili pomaganje tim plovilima ili njihovo opskrbljivanje | 7 |
| Član 110 stav 1 tačka 8 | Učestvovanje u radu plovila uvrštenog na popis plovila NNN ili regionalne organizacije za upravljanje ribarstvom, učestvovanje u upravljanju takvim plovilom ili vlasništvu takvog plovila, između ostalog i kao stvarni vlasnik, ili pružanje usluga privrednim subjektima povezanim sa takvim plovilom, uključujući logističke i druge finansijske usluge, kao i usluge osiguranja | 7 |
| Član 110 stav 1 tačka 9 | Obavljanje ribolovnih aktivnosti protivno pravilima koja se primjenjuju napodručju zabranjenog ili ograničenog ribolova | 6 |
| Član 110 stav 1 tačka 10 | Traženje, ulov, zadržavanje na plovilu, prekrcavanje, iskrcavanje, prevoz, skladištenje,prodaja, izlaganje ili nuđenje na prodaju vrsta za koje su takve aktivnostizabranjene | 7 |
| Član 110 stav 1 tačka 11 | Obavljanje ribolovnih aktivnosti u pogledu vrsta koje podliježu ograničenjima ulova za koje privredni subjekat nema kvotu ili nema pristup kvoti države koja je država zastave, vrsta za koje je kvota iscrpljena ili vrsta koje podliježu moratorijumu na ribolov, privremenoj zabrani ribolova ili sezoni zabrane ribolova, osim slučajnog ulova, ako je ta aktivnost teški prekršaj iz stava 1 tačke 10 ovog člana | 7 |
| Član 110 stav 1 tačka 12 | Upotreba zabranjenih ribolovnih alata ili zabranjenih metoda | 7 |
| Član 110 stav 1 tačka 13 | Krivotvorenje dokumenata, informacija ili podataka, zabilježenih na papiruili sačuvanih u elektronskom obliku  | 5 |
| Član 110 stav 1 tačka 14 | Izmjena snage motora ili uređaja za praćenje stalne snage motora radi povećanja snage plovila iznad najveće stalne snage motora koja je navedena u sertifikatu motora | 6 |
| Član 110 stav 1 tačka 15 | Obavljanje ribolovnih aktivnosti uz primjenu prisilnog rada, kako je definisano članom 2 Konvencije MOR-a br. 29 o prisilnom radu | 7 |

*Prilog 2.*

Kazneni bodovi koji se dodjeljuju nosiocima dozvole za privredni ribolov, plovilima ili zapovjednicima ribarskih plovila i kriterijumi na osnovu kojih se aktivnost kvalifikuje kao težak prekršaj u skladu sa članom 106 stav 4 ovog zakona

|  |  |  |
| --- | --- | --- |
| **Prekršaj** | **Kriterijum** | **Kazneni bodovi** |
| Član 111 stav 1 tačka 1 - Upotreba krivotvorenih ili neispravnih dokumenata, informacija ili podataka, zabilježenih na papiru ili sačuvanih u elektronskom obliku  | 1. dokumenti, podaci ili informacije namjerno upotrijebljeni u sopstvenom interesu ili u interesu trećih strana radi ostvarivanja koristi;
2. pravosnažna presuda je donesena u posljednjih 12 mjeseci za isti prekršaj.
 | 5 |
| Član 111 stav 1 tačka 2 - Neispunjavanje obaveza tačnog evidentiranja, čuvanja i dostavljanja podataka o ribolovnim aktivnostima, uključujući podatke koje treba dostaviti putem sistemâ za praćenje plovila, kao i podatke u pogledu prethodnog obavještavanja, prekrcajnih deklaracija, dnevnika ulova, iskrcajnih deklaracija, evidencija o vaganju, potvrda o preuzimanju, prevoznih dokumenata ili prodajnih listova, osim kada je riječ o dozvoljenim odstupanjima iz stava 1 tačke 3 ovog člana | 1. ako proizvodi ribarstva povezani sa prekršajem čine 10 % ili više ukupne mase dotičnih proizvoda;
2. neispunjavanje obaveze evidentiranja i prijavljivanja ulova vrsta koje podliježu obavezi iskrcavanja po vrsti, potegu, području, danu ili izlasku u ribolov, u zavisnosti od težine prekršaja, posebno uzimajući u obzir prirodu i opseg aktivnosti, uključujući vrijednost ili nivo štete na dotičnim ribolovnim resursima i morskoj životnoj sredini;
3. ometanje ugradnje ili rada sistema za praćenje na plovilu, automatskog sistema identifikacije, dnevnika ulova, REM sistema, sistema za vaganje, uređaja za praćenje trajne snage motora ili bilo kog drugog primjenljivog sistema za praćenje, kao i njihovo isključivanje, osim ako to odobri Ministarstvo;
4. nisu evidentirani podaci i informacije, niti poslati Ribarskom monitoring centru;
5. neobavještavanje Ministarstva o neispravnosti sistema za praćenje plovila, AIS-a, dnevnika ulova, sistema REM ili bilo kog drugog uređaja ili sistema za praćenje;
6. neispunjavanje obaveze dostavljanja podataka o ribolovnim aktivnostima i ribolovnim operacijama, uključujući prodajne listove, kad su iskrcaj ili prekrcaj ili ribolovna operacija obavljeni izvan voda Crne Gore;
7. pravosnažna presuda je donesena u posljednjih 12 mjeseci za isti prekršaj.
 | 3 |
| Član 111 stav 1 tačka 3 - Neispunjavanje obaveza tačnog evidentiranja procjena količina unutar dozvoljenog odstupanja  | 1. ako je količina proizvoda ribarstva koja premašuje dozvoljeno odstupanje jednaka ili veća od 100 % dozvoljenog odstupanja, izračunata kao dozvoljeni iznos u procentima ili kilogramima, ili, u slučajevima ako količina proizvoda ribarstva koja premašuje dozvoljeno odstupanje iznosi 50 % ili više dozvoljenog odstupanja, izračunata kao dozvoljeni iznos u procentima;
2. nezavisno od kriterijuma u skladu sa tačkom 1: ako je razlika između procjena evidentiranih u dnevniku ulova i količina koje su iskrcane ili koje su rezultat inspekcijskog nadzora jednaka ili veća od 25 % po vrsti;
3. pravosnažna presuda je donesena u posljednjih 12 mjeseci za isti prekršaj.
 | 3 |
| Član 111 stav 1 tačka 4 - Neispunjavanje obaveza u pogledu kartakteristika ili upotrebe ribolovnog alata, akustičkih uređajâ za odvraćanje, selektivnost ili uređajâ za privlačenje ribe, naročito u vezi sa označavanjem i identifikacijom, područjima, dubinom, periodima, količinom alata i veličinom oka mrežnog tega ili sa opremom za sortiranje, odvajanje vode ili preradu, odnosno neusklađenost sa mjerama za smanjenje slučajnih ulova osjetljivih vrsta, osim ako je ta aktivnost teški prekršaj na osnovu člana 110 ovog zakona | 1. pasivni ribolovni alat i uređaji za privlačenje ribe nemaju ispravnu oznaku ili čije katakteristike odstupaju na više od polovine ribolovnog alata ili uređaja za privlačenje ribe;
2. više od 10 % obavezujućih akustičnih uređaja za odvraćanje se ne upotrebljava ili je više od 10 % obavezujućih akustičnih uređaja za odvraćanje neispravno;
3. broj upotrijebljenih pasivnih ribolovnih alata i uređaja za privlačenje ribe za 10 % premašuje dozvoljeni broj takvih alata ili uređaja;
4. veličina cijelog ili dijela aktivnog ribolovnog alata premašuje dozvoljene dimenzije takvog alata za 10 %;
5. karakteristike selektivnosti alata promijenjene su smanjenjem veličine onih elemenata ribolovnog alata koji određuju selektivnost, kao što su veličina oka mrežnog tega, promjer mrežnog konca ili veličina udice, za 3 mm ili 5 %, u zavisnosti od toga šta je veće;
6. neuvođenje drugih metoda i uređaja radi optimizacije selektivnosti, kao što su izlazni paneli, sortirajuće rešetke ili izlazni otvori;
7. upotreba uređaja koji ometaju ili na drugi način efektivno umanjuju karakteristike selektivnosti alata ili metoda i uređaja iz tačke 6;
8. oprema na plovilu za sortiranje ili separaciju vode upotrebljava se za vrste na kojima je upotreba takvih uređaja zabranjena i koje podliježu ribolovnim mogućnostima, višegodišnjim planovima, planovima inspekcijskih nadzora i kontrola ili obavezi iskrcavanja;
9. ribolovni alat upotrebljava se na mjestu na kojem udaljenost od obale odstupa od dozvoljene udaljenosti za više od 10 % ili na kojem dubina mora odstupa od dozvoljene dubine;
10. pravosnažna presuda je donesena u posljednjih 12 mjeseci za isti prekršaj.
 | 4 |
| Član 111 stav 1 tačka 5 – Nedonošenje, nezadržavanje na ribarskom plovilu, neiskrcavanje, prekrcavanje i/ili prebacivanje vrsta koje podliježu obavezi iskrcavanja | 1. ulovi povezani sa prekršajem imaju vrijednost jednaku ili veću od 1 000 EUR ili 10 % ukupne vrijednosti dotičnih proizvoda ribarstva, ili su to količine jednake ili veće od 200 kg;
2. pravosnažna presuda je donesena u posljednjih 12 mjeseci za isti prekršaj.
 | 5 |
| Član 111 stav 1 tačka 6 – Obavljanje ribolovnih aktivnosti na području regionalne organizacije za upravljanje ribarstvom na način koji nije u skladu sa primjenljivim mjerama očuvanja i upravljanja te organizacije ili na način kojim se te mjere krše, osim ako je ta aktivnost težak prekršaj na osnovu člana 110 stava 1 ili na osnovu drugih tačaka člana 111 stava 1 | 1. prekršaj se u skladu sa primjenljivim pravilima regionalne organizacije za upravljanje ribarstvom kvalifikuje kao teški prekršaj;
2. pravosnažna presuda je donesena u posljednjih 12 mjeseci za isti prekršaj.
 | 5 |
| Član 111 stav 1 tačka 7 - učinjenje višestrukih prekršaja po osnovu ovog zakona  | Učinjenje tri ili više prekršaja po osnovu ovog zakona, koji su otkriveni tokom istog inspekcijskog nadzora ili iste istrage, a koji se pojedinačno ne smatraju teškim prekršajima.  | 5 |
| Član 111 stav 1 tačka 8 – Obavljanje svih aktivnosti iz člana 110 stava 1 tačke 7 u vezi sa plovilom koje obavlja NNN ribolov, a nije uvršteno na popis NNN plovila  | 1. Prekrcavanje sa plovila ili na plovilo ili obavljanje operacija prenosa plovilom, učestvovanje u zajedničkim ribolovnim operacijama plovilom, pružanje podrške plovilu ili snabdijevanje plovila u vezi sa izlaskom u ribolov ako je to plovilo upotrijebljeno za učinjenje teškog prekršaja;
2. pravosnažna presuda je donesena u posljednjih 12 mjeseci za isti prekršaj.
 | 5 |
| Član 111 stav 1 tačka 9 – Upotreba snage motora ribarskog plovila koja premašuje najveću stalnu snagu motora sertifikovanu i evidentiranu u Registru ribarske flote  | 1. ako je razlika između provjerene snage i sertifikovane i zabilježene snage veća od 20 %;
2. pravosnažna presuda je donesena u posljednjih 12 mjeseci za isti prekršaj.
 | 5 |
| Član 111 stav 1 tačka 10 – Iskrcavanje u lukama drugih zemalja bez prethodnog obavještenja | Pravosnažna presuda je donesena u posljednjih 12 mjeseci za isti prekršaj.  | 5 |
| Član 111 stav 1 tačka 11 – Nezakonito odlaganje u more ribolovnog alata ili drugog alata sa ribarskog plovila | 1. odlaganje je namjerno i uzrokuje ili bi moglo uzrokovati ozbiljnu štetu morskoj životnoj sredini, između ostalog i morskim biološkim resursima i morskim ekosistemima;
2. odlaganje je namjerno i odvija se na području ograničenog ribolova;
3. odlaganje je namjerno i odnosi se na zabranjeni ribolovni alat po osnovu ovog zakona.
 | 5 |

*Prilog 3.*

Kriterijumi na osnovu kojih se aktivnost kvalifikuje kao težak prekršaj u skladu sa članom 106 stavom 5 ovog zakona, a za koje se ne dodjeljuju kazneni bodovi

|  |  |
| --- | --- |
| Član 111 stav 1 tačka 12 – Stavljanje na tržište proizvoda ribarstva, osim ako je ta aktivnost teški prekršaj na osnovu člana 110 stava 1 ili na osnovu drugih tačaka iz člana 111 stava 1 | 1. privredni subjekti, zapovjednici plovila ili njihovi predstavnici obavljaju prvu prodaju putem neregistrovanog aukcijskog centra, kupca ili organizacije proizvođača;
2. nedostaju minimalne obavezne informacije za potrošače za serije od 20 kg ili više ili serije čija je vrijednost jednaka ili veća od 1 000 EUR;
3. nepotpune informacije o sljedljivosti za serije od 20 kg ili više ili koje imaju vrijednost jednaku ili veću od 1 000 EUR;
4. proizvodi ribarstva su uvezeni protivno ovom zakonu;
5. pravosnažna presuda je donesena u posljednjih 12 mjeseci za isti prekršaj.
 |
| Član 111 stav 1 tačka 13 - Obavljanje aktivnosti sportsko-rekreativnog ribolova protivno ovom zakonu ili prodaja proizvoda ribarstva ostvarenih sportsko-rekreativnim ribolovom | 1. prodaja proizvoda ribarstva iz sportsko-rekreativnog ribolova čija je vrijednost jednaka ili veća od 50 EUR ili čije su količine jednake ili veće od 10 kg;
2. dvije jedinke ili više njih koje su zadržane na plovilu nijesu dozvoljene ili jedna ili više jedinki su zabranjene vrste;
3. 25 % ili više zadržanog primjerka nije u skladu sa minimalnom referentnom veličinom za očuvanje;
4. zadržavanje količina vrsta koje premašuju dnevna ograničenja ulova ili ograničenja ulova ili za 50 % premašuju primjenljive kvote;
5. pravosnažna presuda je donesena u posljednjih 12 mjeseci za isti prekršaj.
 |
| Član 111 stav 1 tačka 14 – Obavljanje poslova koji su direktno povezani sa NNN ribolovom, uključujući trgovinu proizvodima ribarstva koji potiču iz NNN ribolova, kao i njihov uvoz, izvoz, preradu i stavljanje na tržište | 1. nisu predočeni ili dostavljeni svi zakonski propisani dokumenti;
2. slučajevi u kojima je uvoz odbijen;
3. uvoz koji nije u skladu sa članom 77 ovog zakona;
4. plovilo je uključeno na popis NNN plovila;
5. pravosnažna presuda je donesena u posljednjih 12 mjeseci za isti prekršaj.
 |